Гулнора Каримова Рустам Азимовни коррупцияда айбламоқда\nЎзбекистон президентининг қизи Гулнора Каримова бош вазир биринчи ўринбосари Рустам Азимовни танқид қилмоқда. Ўзбекистон сиёсий майдонида мисли кўрилмаган ҳолат мамлакатда ҳокимият учун кураш бошланганига ишора қилиши мумкин. Асосан Гулнора Каримованинг шахсий блоги ва Twitter саҳифасида олиб борилаётган баҳсларда бош вазир ўринбосари коррупцияга аралашганига оид шамалар бор.\nГулнора Каримова 24 март куни wordpress блогида Ўзбекистонда муқобил энергия манбаларига хусусидаги баҳслар, бунга оид лойиҳалар доирасида Осиё тараққиёт банки ва Ўзбекистон қайта қуриш ва тараққиёт жамғармаси пулларига ўтказилаётган тендерлар юзасидан фикр билдирди.\nГулнора Каримова ўз блогида Twitter ва Facebook саҳифаларида мамлакатда юқори технология лойиҳалари, Навойи вилоятидаги эркин иқтисодий зона, Самарқанд вилоятида қурилаётган электр станцияси ва бошқа лойиҳаларни амалга оширишда бош вазир биринчи ўринбосари Рустам Азимовни яширин иш олиб бораётганлик, бошқача қилиб айтганда, коррупцияга аралашганликда айблаган.\n55 ёшли Рустам Азимов президент Ислом Каримовнинг вориси деб кўрилаётган асосий даъвогарлардан бири ҳисобланади.\nКаримова хоним бунда Рустам Азимов собиқ молия вазири ҳозирда Ўзбекистон қайта қуриш ва тараққиёт жамғармаси раҳбари Равшан Ғуломов билан тил бириктирганлигига ҳам шама қилади.\nTwitter микроблогида Каримова бошлаган баҳсга бошқа твиттерчилар қўшилиб, президент қизидан халқ орасида Рустам Азмиов ҳақида тарқалган миш-мишлар хусусида сўрайди.\nAngel Eyes лақабли Twitter фойдаланучисининг “Азимов тўнғич қизининг эри (Азиз) Филиппинда Осиё Тараққиёт банкида ишлашини биласизми? Улар ҳамма жойни эгаллаб олишган”, деган твитига жавоб бериб, “Ўҳў” қабилида жавоб қатйаради ва твитни яна оширади.\n“@eyes701: @nikastroeva А вы знаете, что муж старшей дочери Азимова (Азиз), работает в АБР - Филиппины??? Все схвачено у них :-)”WoW😱😱😱!!!\n— Gulnara Karimova (@GulnaraKarimova) March 25, 2013\nandrey s лақабли Twitter фойдаланучиси Гулнора Каримованинг “Азимов давлат тендерларини яширин тарзда ўтказаётгани”га оид блогини ўқигани ва у жуда долзарб мавзуни кўтарганини олқишлайди.\nГулнора Каримова эса бунга жавобан “жаноб Азимов бу муҳокамаларни “провокация”, деб қабул қилди. У бу каби очиқ муҳокамалар бўлиши мумкинлигини тасаввур ҳам қила олмайди”, дея ёзади.\n@andreys7070 госп.Азимов принял эти обсуждения за "провокацию")..даже не представлял, что открытое обсуждение возможно в реальном статусе)))\nУндан кейин Clarck ники остидаги фойдаланувчи “Ўзбекистонда ўтриган Осиё Тараққиёт банки фирибгарлари билан гаплашишнинг фойдаси йўқ. Бу лойиҳаларни тўғридан-тўғри ОТБ президентига юбориш керак”, деб ёзади.\n@sisf_uz @fforumfriends Поверьте, им совершенно всё равно до этого соц сектора, главное, во время увести деньги АБР под Постановление..)))\n— Gulnara Karimova (@GulnaraKarimova) March 23, 2013\nГулнора Каримова эса, “Менга ишонинг, уларнинг ижтимоий сектор (мамлакат ижтимоий ҳаёти демоқчи-таҳр.) билан иши йўқ. Улар учун энг муҳими Осиё Тараққиёт банкининг пулларини (ҳукумат) қарори баҳонасида ўзлаштиришдир”, дея жавоб қайтаради.\nUMISHKA ники остида чиқадиган твиттерчи Азимов "АҚШ Давлат департаментидаги энг юқори доиралар томониидан сийланган", дея ёзади.\n@meclarck @gulnarakarimova К слову,Азимов был принят и обласкан в самых высоких кругах Госдепартамента СШа,кот сумели разглядеть в нем....\n— UMISHKA (@KhamidovaUmi) March 23, 2013\nTwitter баҳсида президент қизи Азимовнинг хотини ҳақида ҳам “жаноб Азимовнинг завжаси негадир асабийлашиб қолди. Нима бўлди экан? Нахот у ҳам бизнесда бўлса?;) Тушуна олмаяпман?!)”, дея ёзади. Бу ерда гап Азимовнинг хотини ҳам бу ишларга аралашгани ҳақида кетаётганини тушуниш мумкин.\n@andreys7070 Правда, супруга госп Азимова очень разнервничалась...к чему бы это?неужели она тоже в бизнесе?;)Не пойму?!)\n55 ёшли Рустам Азимов 1990 йиллар бошларидан Ўзбекистон сиёсатида нуфузли ўрин тутиб келади. У президент Ислом Каримовнинг вориси деб кўрилаётган асосий даъвогарлардан бири ҳисобланади.\nУ дастлаб, Ўзбекистон Ташқи иқтисодий фаолият миллий банки раиси, Европа Қайта қуриш ва тараққиёт банкидаги ЎЗбекистон вакили лавозимида ишлаган.\n1998 йилда молия вазири лавозимига тайинланган Рустам Азимов 2000 йилда бош вазир ўринбосари, 2007 йилда эса бош вазир биринчи ўринбосари мақомига кўтарилган.


“Дерби операцияси”: “Реал” ва “Милан” пешқадамларни таъқиб этишда давом этади - EFFECT.UZ\n“Дерби операцияси”: “Реал” ва “Милан” пешқадамларни таъқиб этишда давом этади\n. 02:10 | 02.05.2021\n“Реал” 2:0 “Осасуна”\nГоллар: 76’ Милитао, 80’ Каземиро\n“Қироллик клуби” ЕЧЛ муҳим беллашуви олдидан ишончли, лекин қийин ғалабани қўлга киритди. Рамоснинг йўқлигини билдирмаган Милитао ва ниҳоятқайси клубда ўйнаётганини ҳис қилишни бошлади. “Реал” “Атлетико”ни таъқиб этишда даом этади.\nА серия 2020-21\n“Милан” 2:0 “Беневенто”\nГоллар: 6’ Чалхоноғлу, 61’ Тэо Эрнандез\n“Милан” чемпионликдан умидини узган бўлса-да ЕЧЛ йўлланмасини деярди нақд қилиб қўйди.\nTeglar:«Реал Мадрид», A Seria, benevento, Milan, Osasuna, Ла Лига\n"Атлетико" ва "Интер" чемпионлик сари қадам ташлади. "Челси"да "Ҳаверц куни"\nМессида 200 миллион. "Давом этамиз"\nАнчелотти: “Камп Ноуда ғалаба қозониш вақти келди”\nКуман: “Бизни “Реал” билан катта ўйин кутмоқда”


Ahlisunnat.uz | Мазҳаб ва мазҳабсизлик\nБош саҳифа / Мазҳаб ва мазҳабсизлик\nРеформачи мазҳабсиз исломий (!) китобида бундай деган: “Бу китобимда ҳеч қайси мазҳаб ёки машрабга боғланиб қолмадим. Аксинча ижмо ва қиёсга берилмасдан мазҳаб ва машраб тафовутини бартараф қилдим. Далил сифатида фақат Қуръон ва Суннат асосландим.” (Мазҳабсизларнинг аксарияти ўз қарашларини “Исломий китоб” ниқобида мусулмонларга сотишга уринади. Шундай мазҳабсизлар томонидан ёзилган китобларнинг барчасининг муқаддимасида деярли юқоридагидай жумлаларни учратиш мумкин.)\nЖавоб: Тўрт ҳақ мазҳаб китоблари Қуръон ва Суннатга зидми? Зид бўлса, тўрт ҳақ мазҳабдан ҳеч бирига асосланмаган мазҳабсизларга Қуръон ва суннатни ким етказган? Ахир бу икки улуғ манбанинг асри саодатдан бу даврларга етиб келишини ўша мазҳаб олимлари ва уларнинг асарлари таъминламаганми? Агар зид бўлмаса, демак бу мазҳабсизлар ўз шахсий тушунчаларини Қуръон ва Суннат номи остида мусулмонларга сингдиришга уринишяпти.\nОддий пайпоққа масҳ тортиш\nДин реформачиси сохта шайх айтади: “Оддий пайпоққа ҳам, яланг оёқ устига ҳам масҳ тортишга бўлади. Чунки динда қулайлик бор. "Осонлаштиринглар" деган буйруқ бор.”\nЖавоб: Бу ерда Исломиятнинг ҳукмларини бузиб, ўзгартириш учун яна бир найранг ишлатиляпти. Маҳсининг сифатлари маълум. Оддий пайпоққа масҳ қилиш диннинг ҳукмларини реформалаш, ўзгартириш бўлади. Яланг оёққа масҳ тортиш эса, шиаларнинг одати. “Динда осонлик” сўзини динни бузиш мақсадида суистеъмол қилишяпти. “Динда қулайлик бор, қийинчилик йўқ” дегани “Динимиз берган рухсатлардан, қулайликлардан фойдаланинг” деганидир.\nАллоҳдан бошқасидан ёрдам сўраш\nСавол: Биз инсон сифатида ҳар кимдан ёрдам сўраймиз. “Аллоҳдан бошқасидан ҳар қандай мақсадда ёрдам сўраш ширкдир” дейишади. Бунинг жоиз бўлган ва жоиз бўлмаган қисмлари қайсилар? "Истиғоса", "истиъона", "тавассул", "таважжуҳ", "васила" деганлари нима? Жоиз бўлгани ва бўлмагани нима?\nЖавоб: Барчаси жоиз. Жоиз бўлмаган нарса фақат Аллоҳдан бошқасини яратувчи деб билиш, Аллоҳу таоло хоҳламаса ҳам унинг фойда ва зарар бера олишига ишонишдир. Оддий бир мусулмон эса, шундоқ ҳам Аллоҳдан бошқасини яратувчи деб билмайди. Қуйида бу хусусларнинг барини мисоллар билан изоҳлаймиз:\nДин исён ҳаракати эмас\nРеформист бир “қориака” айтадики: “Дин ҳар қандай ноҳақликка қарши норозилик, исён ва қўзғолон ҳаракатидир.”\nЖавоб: Мисрлик социалист-коммунист диншунослар ҳам бир пайтлар шунга ўхшаш беъмани гаплар айтиш орқали халқни исёнга чақириб, минглаган мусулмоннинг ўлимига сабаб бўлишганди. Бу “қорака” ҳам негадир доимо бетавфиқларнинг ўзига ўрнак олади. Муҳтарам пайғамбаримиз “Дин бу – гўзал ахлоқдир” деб марҳамат қилганлар. (Дайламий)\nШафоатни инкор қилмоқ\nБитта динбузар реформачи айтади: “Фазлурраҳмон (1919-1988) айтганидек Қуръон шафоат ақидасини рад қилади. Лекин сунний олимлар шафоатнинг ҳақ эканлиги иддаосидан ҳамон воз кечмадилар.”\nЖавоб: “Сунний олимлар” деганига қараганда ўзининг сунний эмаслигини эътироф қилибди. Фазлурраҳмоннинг битта гапини “далил” деб келтирибди-ю имоми Аъзам, имоми Шофеъий, имоми Молик, имоми Аҳмад бин Ханбал ва бошқа аҳли суннат олимларининг ҳеч бирининг сўзларини нимага келтирмаган?\nКимларга мазҳабсиз дейилади?\nСавол: Мазҳабсиз деб кимларга айтилади?\nЖавоб: Одатда тўрт мазҳабдан ҳеч бирига тобе бўлмай, ўзбошимча ҳаракат қиладиганларга "мазҳабсиз" дейилади. Шу билан бирга тўрт мазҳаб ҳукмларини аралаштириб, кўнгли тусагани бўйича амал қиладиган одамларга, яъни мазҳабларни талфиқ (қориштирган) қиладиганларга ва тўрт мазҳабни ҳақ деб билгани ҳолда эътиқодида баъзи бир аҳли суннат эътиқодига мос келмайдиган ғалатиликлар бўлган бидъат аҳлига ҳам "мазҳабсиз" дейилади.


24.03.2018 16:32 0 1189\nФото: AP / Eman Helal\n«24 март куни Мисрнинг Искандария шаҳри марказида миналаштирилган автомобиль портлаши оқибатида бир киши ҳалок бўлди ва икки киши яраланди», — дея хабар бермоқда «РИА Новости» агентлиги Миср соғлиқни сақлаш вазирлиги хабарига асосланиб.\n«Youm7» нашрининг хабар беришича, портлаш Искандария шаҳри марказидаги Муаскар Руманий кўчасида содир бўлган.\nОлдинроқ Миср ички ишлар вазирлиги мамлакатда тақиқланган «Мусулмон биродарлар» партияси тарафдорларининг бир гуруҳи сайлов арафасида портлаш содир этишда гумонланиб ҳибсга олингани ҳақида хабар тарқатган эди.\nЭслатиб ўтамиз, шу йилнинг 26—28-март кунлари Мисрда президент сайловининг биринчи тури бўлиб ўтади. Мазкур сайловда амалдаги президент Абдулфаттоҳ Сисий етакчи номзод сифатида кўрилмоқда. Унинг ягона рақиби эса ҳеч кимга маълум бўлмаган «Эрта» партияси раҳбари Мусо Мустафо Мусодир.\nпортлаш Миср Искандария\nҲодиса 31/03, 14:16\nАфғонистонда портлаш: икки ҳарбий ҳалок бўлди, учтаси жароҳатланди


АСКИЯ-ПАЙРОВЛАР АВЖИДА - AUZ.UZ\nМағрибу машриқдан ташриф буюрган аскиячилар пайрови авжида. Самарқандлик Нурбек Маматовнинг ичак узди ҳангомалари билан барчани кулдирди, тақлид намойишларини кўрсатди. Жонли ижродаги миллий қўшиқлари Хонобод узра янгради.\n-Ўзбекистонда хизмат кўрсатган Сойиб Хўжаев бежизга буюк сўз устаси, санъат дарғаси бўлмаган экан. У учун Хонобод гўзаллиги, табиати завқ берган, ижод қилишга замин бўлган, деди тақлитчи артист Нурбек Маматов.\n-Таниқли артистлар ижодига жонли ижро сайқал берди. Уларни саҳнада кўриш бошқача бўлар экан. Фестивалда маза қилдим, хордиқ чиқардим, -дейди наманганлик Нилуфар Жамалова.\nСойиб Хўжаевнинг шогирди Ўзбекистон халқ артисти Туғун Бекназаров қуёш тафтидан завқланиб устози ҳақида таассуротларини гапириб берди. Қўшиқларни маромигаетказиб ижро қилди, ҳамма рақсга тушди.\nОдинахон Ғозиева, Ўзбекистонда хизмат кўрсатган артист:\nУстозим тантанаси баҳона яқинларим, ёру биродарларим билан дийдорлашдим. Болалигим билан боғлиқ хотираларим ёдимга тушди. Сойиб Хўжаевнинг кенжа авлод шогирди бўлганимдан, у киши билан бир заминда туғилганимдан фахрланаман.\n“Ширинлигим, шакарлигим” қўшиғи маромига етказилиб куйланди.\nТадбир Муқимий театри артистларининг иштироки билан мароқли ўтди.


Бош мақола, Муҳаррир минбари, Сафар таассуротлари... | 08/17/2015 6:47 AM 14381 марта ўқилди\n08/19/2015 at 12:50 AM\nXursandman faxrlanasan kishi xalqimni shunday zabardast uqimishli fikri sog’lom,yigitlari bor lekin ular chet ellarda bu yaxshimi yomonmi bilmay xam qoldik vatan olisda albatta Ismat aka siz baholi qutrat muxojirlikda xam internet orqali busada qancha kungillarga taskin berib uquvchilar olqishiga erishmoqdasiz ,yurtim gulasin xizmatidaman deganlar muxojirlikda ,oddiy insonlar esa mardikorlikda shunisiga xam shukr qilamiz.\nЎзбекистонга боргандек бўлибсизларда. Сизни саёҳат хотираларингизни ўқисам гуёки ўзим боргандек бўламан. Сиздан ҳам ўтказиб таъсирли қилиб ёзадиган одам йўқ бўлса керак. Жаҳонгашталикдан мароқли нарса бу оламда бўлмаса керак.\nИсмат ака жуда тўғри қилаяпсиз ёшларни мумкин қадар кўтариб, жумладан Отабек ёки бошқаларни. Ёши катталар, қариялар вақти ўтган қани улар ҳам сиздек ўзидан ёшларга йўл очса, кумаклашса! Келажакимиз шу ёшларга боғлиқдир.\nОтабек Тошевда ҳам кўп гап бор экан. Бу инсон ҳаракатларидан самимятли, тозалиги сезилиб тўради. Нима бўлганда ҳам сизларга ҳавас қиламиз, омадларингизни берсин, ижодларингизга ривож. Қани энди бошқа мухолифат лидерлари ҳам Исмат Хушевдек ёшларга суянса эди…


Етмиш миллионнинг етмиш жилоси — Huquq\nHome / Жиноят ва жазо / Етмиш миллионнинг етмиш жилоси\nЕтмиш миллионнинг етмиш жилоси\n04.07.2019\tЖиноят ва жазо 141\nБахтиёр Шокиров (исм-фамилиялар ўзгартирилган) 2018 йил февраль ойидан буён Қарши туманидаги «Кат» МФЙ раиси вазифасида ишлаб келаётган эди. Афсус… Оқсоқол сифатида маҳалланинг катта-ю кичигига йўл кўрсатиши, ҳалолликда, инсофу диёнатда барчага ибрат бўлиши зарур бўлган бу одам элининг эмас, нафсининг сўзларига қулоқ тутди. Бу кўчанинг охири берк эканини кўра-била туриб, нафсини жиловлай олмади.\nЎтган йилнинг сентябрь ойи эди. Маҳалла идорасига кириб келган Севара Ўткирова деган аёл уй-жой қуриш учун 6 сотихдан 2 та ер участкаси сотиб олиш ниятида эканини, раис сифатида шу масалада ёрдам беришини илтимос қилди.\n— Ўн икки сотих нима, гектарлаб десангиз ҳам топиб берамиз, синглим, — деди оқсоқол керилиб унга. — Мана менинг телефон рақамим, қўнғироқлашиб турасиз, сотиладиган ер участкаси бўлса, хабар бераман…\nОрадан бир-икки кун ўтиб, Севара қўнғироқ қилиб, илтимоси нима бўлаётгани билан қизиқди.\n— Топилди, — деди раис ҳовлиқиб. — Тез маҳалла идорасига етиб келинг, ўзим олиб бориб кўрсатаман…\nС.Ўткирова дарҳол маҳалла идорасига етиб борди. Раис бировнинг машинасида олиб бориб, «Кат» МФЙ Янгибоғ қишлоғи ҳудудидан ўтган кичик ҳалқа йўлида жойлашган қаровсиз бўлиб ётган ер майдонини кўрсатди.\n— Мана, синглим, сизларга 12 сотих ер, — деди ва сўнг гўё ўз томорқасини сотаётгандай оғзини тўлдириб нарх айтди. — Юз миллион берасиз…\nБироқ Севарага ер участкаси ёқмади. Оқсоқолнинг кайфияти тушиб кетди. Наҳотки, шундай харидорни қўлдан бой бериб қўйса? Таваккал, деди-ю, харидорни ўша атрофдаги бошқа ерга бошлаб борди ва фуқароларга иссиқхона қуриш учун ажратиб берилган ер участкаларидан бирини кўрсатди.\n— Нархидан гапиринг, раис бува, — деди С.Ўткирова ерни обдон кўздан кечиргач. — Фақат бўладиганини айтинг…\n— Энди нархи от билан туя бўлармиди, — деди оқсоқол чайналиб. — Икки участкага қирқдан саксон миллион берасиз, ўзим хатлатиб бераман, кадастр-падастрларига ҳам ёрдам қиламан…\n— Бунча пулим йўқ, раис бува, — деди аёл саросимага тушиб. — Айтдим-ку, оладиган қилиб нарх айтинг… Икковига ўттиз бешдан етмиш беришим мумкин. Ҳали уйимдагилар билан ҳам маслаҳатлашиб кўришим керак…\nРаис рози бўлди. Орадан бир неча кун ўтиб, Севара қўнғироқ қилиб, уйидагилар рози бўлишганини, ер участкасини сотиб олмоқчи эканини айтди.\n— Паспорт «копия»ларингизни олиб келинг, ернинг ҳужжатларини тайёрлаймиз, — деди оқсоқол иш силлиқ битаётганидан оғзи қулоғига етиб.\n— Ер участкасининг биттасини ўзим, иккинчисини онамнинг номига расмийлаштирмоқчи эдим, — деди харидор.\n— Унда онангизнинг ҳам паспорти нусхасини олиб келинг…\nС.Ўткирова тезда зарур ҳужжатлар билан етиб келди.\n— Тез кунлар ичида сотиб олмоқчи бўлган ер участкаларингизда бир хонали уй ва ҳожатхона қуришингиз зарур, — дея ақл ўргатди раис. — Унгача маҳалла фуқаролар йиғинидан ер участкасига уй-жой қурилгани тўғрисида маълумотнома бераман…\n— Яхши, — деди аёл бироз ўйланиб. — Пулни қачон олиб келай?\n— Эртага, — деди раис. — Телефон қиласиз, қаерга олиб боришни айтаман…\nАёл кетди. Раис эса С.Ўткирова ва унинг онаси С.Мирзаева аслида Қарши шаҳрида истиқомат қилсалар-да, гўёки Қарши тумани, «Кат» МФЙда яшашлари ва улар томонидан уй-жой қурилгани ҳақида сохта маълумотнома ва МФЙ кенгаш аъзоларининг йиғилиш баёнини ёзиб, маҳалла муҳри ва тамғаси билан тасдиқлаб, тайёрлаб қўйди.\nЭртаси куни оқсоқол маҳалла ҳудудидаги «Олим бобо» чойхонасида тушлик қилиб ўтирганида С.Ўткирова унга қўнғироқ қилиб қолди.\n— Қаердасиз, раис бува? Етмиш миллион тайёр, олиб бораяпман…\n— Тушлик қилаётувдим, — деди раис мўмай пул дарагидан тамшаниб. — Чойхонадаман, шу ерга обкелаверинг…\nБироз ўтиб С.Ўткирова қўлида пакетга ўралган пулни олиб, чойхонага кириб келди. Пулни стол устига қўйиб, «Мана, етмиш миллион сўм пул», — деди. Раис пулни олиб, ўзи тайёрлаган сохта баённома-ю маълумотномани берди.\n— Мен бу ерда ҳеч кимни танимасам, — деди аёл қоғозларни сумкасига солар экан. — Қурилишни қандай қиламан? Қишлоқнинг ўзидан уста топиб бера олмайсизми?\n— Топамиз, — яна керилди раис «ҳожатбарор»лик билан. — Ҳозир ўша ернинг эгасини чақираман. Укалари зўр уста, гаплашиб беради…\nОқсоқол шундай дея кимгадир қўнғироқ қилди. Бироз ўтгач, чойхонага бир киши кириб келди. Раис уни ернинг эгаси Йўлдош фермер, дея таништирди. Аёл у билан қурилиш ишлари хусусида келишиб олгач, хайрлашди. Кетишидан олдин пул тўла пакетни яна оқсоқолнинг олдига суриб қўйди. С.Ўткирова чиққанидан сўнг унинг мурожаати асосида тадбир уюштирган ҳуқуқни муҳофаза қилувчи идоралар ходимлари оқсоқолни жиноят устида қўлга олишди.\nЖиноят ишлари бўйича Қарши тумани судида бўлиб ўтган очиқ суд мажлисида Бахтиёр Шокировга оид жиноят иши кўриб чиқилди. Суд мажлисида Бахтиёр Шокиров содир қилган қилмишидан чин кўнгилдан пушаймонлигини баён қилиб, оилавий аҳволини, кекса ёшда эканини ҳисобга олиб, қонуний енгиллик беришни сўради. Қизиқ, у ҳаром ишга қўл ураётганида ҳам кекса ёшдалиги, маҳалла оқсоқоли деган улуғ номни кўтариб юргани, қилаётган қинғир иши асло бу ҳолатига ярашмаслиги хусусида ўйлаганмикан? Ё етмиш миллионнинг етмиш жилоси кўзларини қамаштириб, хаёлини буткул ўғирлаб қўйдимикан?\nСуд ҳукмига кўра, Жиноят кодексининг тегишли моддаларига асосан Бахтиёр Шокиров 1 йил-у 6 ой муддатга мансабдорлик ва моддий жавобгарлик вазифаларида ишлаш ҳуқуқидан маҳрум қилиниб, унга энг кам ойлик иш ҳақининг юз баравари миқдорида жарима ва 2 йил 6 ой муддатга озодликни чеклаш жазоси тайинланди.


Политт "Тур де Франс" 12-босқичи ғолиби + ФОТО / Olamsport.com\n20:20Миллий антидопинг агентлиги Қарши ОЗК ўқувчилари учун онлайн семинар ўтказди\t0 19:52Ўзбекистон ва Қозоғистон терма жамоаларининг Тошкентдаги машғулотидан ФОТОРЕПОРТАЖ\t0 19:44Ўзгача услубдаги Усик ва хотиржам Жошуа. Йилнинг энг кутилган жанги иштирокчилари юзма-юз келишди +ФОТОГАЛEРEЯ\t1 19:26"Манчестер Сити" Испания терма жамоаси форвардини нишонга олди\t0 19:02UFC қозоғистонлик ММАчи билан 4 та жангга шартнома измолади\t0 18:39Ҳумоюн Султонов Швецияда финалга чиқди\t0 18:18Арум нега ака-ука Кличколар билан шартнома имзолай олмаганини тушунтирди\t0 17:52Карикатура: Бензема "Реал"да Роналдунинг йўқлигини умуман билдирмаяпти\t0 17:30Заррух Адашевнинг навбатдаги рақиби ва жанг санаси маълум\t1 17:18Хабиб билан жанг қилмоқчи бўлганлар яна биттага кўпайди\t0 16:48Болалар спорти. Машғулотларда тобланиб, чемпионлик сари интилаётган нишонлик болалар\t0 16:26Ўзбекистон гандболчилари жаҳон чемпионатига йўл олишди!\t0 16:02Тьерри Анри - "Барселона" мураббийлиги учун даъвогар\t0 15:41UFC 266: Иккита чемпионлик жанги ўтказиладиган турнир учун ПРОМО-РОЛИК\t0 15:20Australian Open-2022 саралаши Яқин Шарққа кўчирилиши мумкин\t0\n09 июл 12:20\nПолитт "Тур де Франс" 12-босқичи ғолиби + ФОТО\nТеглар : Нильс ПолиттТур де Франс\nГерманиялик велопойгачи Нильс Политт "Тур де Франс" кўпкунлик велопойгасининг 12-босқичи ғолибига айланди.\nBora-Hansgrohe жамоаси шарафини ҳимоя қилаётган Политт белгиланган 159,4 км масофани 3 соату 22 дақиқа 12 сония ичида босиб ўтди. Иккинчи ўринни Movistar жамоасининг испаниялик пойгачиси Иманоль Эрвити (+0.31) эгаллади. Lotto Soudal вакили, австралиялик Харри Суини (+0.31) маррага учинчи бўлиб етиб келди.\nБугун 13-босқич пойгаси 219,9 км масофада ўтказилади. Ортда қолган 12 босқич якунларига кўра словениялик Тадей Погачар (UAE Team Emirates) пешқадамлик қиляпти. Колумбиялик Ригоберто Уран (+5.18) иккинчи, даниялик Йонас Вингегор (+5.32) учинчи поғонадан жой олган.\nМаълумот учун, нуфузли "Тур де Франс" мусобақаси ўз тарихида 108-маротаба ташкил этиляпти. Бу йилги баҳслар Франция ва Андорра давлатлари ҳудудида ўтказиляпти. 21 босқичдан иборат пойганинг умумий масофаси 3 414 километрни ташкил қилади. Финиш 18 июль куни Париж шаҳридаги машҳур Елисей майдонида бўлиб ўтади. Ўтган йили Тадей Погачар (UAE Team Emirates) мусобақа ғолиби бўлганди.\nМанба : velolive.com\nОскар Де Ла Хойя ва Витор Белфорт ўртасидаги жангнинг янги санаси маълум 0\nОскар де ла Хойя Мейвезерга реванш учун жуда катта сумма таклиф қилди 0\nНурсултон Рўзибоевнинг рақиби ўзгарди 1


Airbus ва Boeing компаниялари МАКС-2015 авиация салонида иштирок этади\n22:29 / 05.08.2015\nАвиасозлик саноатининг гигантлари Airbus ва Boeing компаниялари 2015 йилги Халқаро авиация-коинот салонида (МАКС) иштирок этадилар. Бу ҳақда Россия саноат ва савдо вазири ўринбосари Глеб Никитин маълум қилди.\nҲаммаси бўлиб салонда 30 та давлатдан 156 та компания иштирок этади.\nМАКС-2015 Халқаро авиация-коинот салони 25-30 август кунлари Москва вилоятидаги Жуковский шаҳрида ўтказилади. Авиасалоннинг асосий мақсади Россиядаги юқори технологиялар ва Россия бозорининг хорижий ҳамкорлар билан биргаликдаги лойиҳаларни амалга ошириш учун очиқлигини намойиш қилишдан иборат.


Украинадаги уруш камбағал мамлакатларда озиқ-овқат танқислигига олиб келиши мумкин — ЖСТ раҳбари – Газета.uz\nФото: Жаҳон савдо ташкилоти\nУкраинадаги уруш камбағал мамлакатларда озиқ-овқат танқислигига олиб келиши мумкин — ЖСТ раҳбари\nЖСТ бош директори Нгози Оконжо-Ивеала Россиянинг Украинадаги ҳарбий операцияси озиқ-овқат нархлари ва очликка сезиларли даражада таъсир қилишини таъкидлади. У Африканинг кўплаб мамлакатлари Қора денгиз минтақасидан келадиган озиқ-овқат таъминотига боғланиб қолганини қайд этди. Россия ва Украина бутун дунё буғдой таъминотининг 24 фоизини, кунгабоқар ёғи ва кунжара экспортининг тахминан 80 фоизини ташкил қилишади.\nLotinchada 29 март 2022, 10:25 Иқтисодиёт Жаҳон\nЖаҳон савдо ташкилоти (ЖСТ) раҳбари Нгози Оконжо-Ивеала The Guardian нашрига берган интервьюсида Украинадаги уруш натижасида озиқ-овқат нархларининг кескин ўсиши камбағал мамлакатларда очликдан азият чекаётганлар орасида тартибсизликларни келтириб чиқариши мумкинлигини таъкидлади.\nНгози Оконжо-Ивеала озиқ-овқат ишлаб чиқарувчи мамлакатларни маҳсулотларни ғамлашдан тийилишга чақирди ва коронавирус пандемияси давридаги бой мамлакатлар вакциналарнинг асосий қисми билан фақат ўзларини таъминлаган ҳолат такрорланишига йўл қўймаслик жуда муҳимлигини қайд этди.\n«Менимча, биз бу ҳолатдан жуда хавотирланишимиз керак. Шу ва кейинги йилларда озиқ-овқат нархлари ва очликка таъсир сезиларли бўлиши мумкин. Озиқ-овқат ва энергия бутун дунёдаги камбағалларнинг истеъмол саватчасидаги иккита энг асосий нарсадир. Энг кўп зарарни камбағал мамлакатлар ва у ерда яшаётган камбағаллар кўради», — деди ЖСТ бош директори.\nОконжо-Ивеаланинг фикрига кўра, Африканинг 35 давлати Қора денгиз минтақасидан импорт қилинадиган маҳсулотларга боғланиб қолган.\n«Сизда бор нарсани сақлаб туришга уриниш — табиий ҳолат, биз буни вакциналар мисолида кўрдик. Аммо биз озиқ-овқат билан бу хатони такрорламаслигимиз керак», — деди у.\nЖСТ ҳисоб-китобларига кўра, ўн йил олдин озиқ-овқат инқирози даврида жаҳонда буғдой нархининг 40 фоизга ўсиши озиқ-овқат захираларининг сақлаб турилиши натижасида содир бўлган.\nОконжо-Ивеаланинг сўзларига кўра, ҳозирда 12 мамлакатда, шу жумладан Сальвадор, Камбоджа ва Мисрда озиқ-овқат маҳсулотларига савдо чекловлари мавжуд.\n«Биз вакциналар ва олдинги озиқ-овқат инқирозларидан сабоқ олганимизга ишонч ҳосил қилишимиз керак. Украинадаги уруш оқибатларини бутунлай юмшатишимиз мумкинлигига амин эмасман, чунки унга алоқадор одамлар сони жуда катта, аммо биз оқибатларнинг баъзиларини юмшатишимиз мумкин», — деди Оконжо-Ивеала.\nЖСТ бош директори можаро туфайли Украинада экин мавсумига зарар етиши ва ўғитларни етказиб бериш ҳам чекланишидан хавотирда эканлигини қайд этди.\nУкраина одатда БМТнинг Бутунжаҳон озиқ-овқат дастурига келиб тушадиган буғдойнинг ярмини етказиб беради. Ушбу агентлик можароли ёки очлик каби офатларни бошидан кечираётган мамлакатларга фавқулодда ёрдам етказиб бериш билан шуғулланади.\n«Агар биз уруш оқибатларини қандай юмшатиш ҳақида ўйламасак, бу нафақат жорий йил, балки кейинги йил ҳам яна бир фалокатга олиб келади», — деди у.\nҚандай маҳсулотлар билан муаммо юзага келиши мумкин?\nАҚШ Қишлоқ хўжалиги вазирлигининг хорижий қишлоқ хўжалиги хизмати маълумотига кўра, Россия ва Украина дунёдаги энг йирик буғдой етказиб берувчилардан бири ҳисобланади. 2021−2022 йилги мавсумда Россия жаҳон буғдой экспортининг 16 фоизини, Украина эса 10 фоизини ташкил этди. Энг катта улуш (18%) Европа Иттифоқига тўғри келади. Шунингдек, Австралия — 13%, АҚШ — 11% ва Ҳиндистон — 5% улушга эга.\nБундан ташқари, Украина жаҳон экспортида 14% улушга эга бўлган энг йирик жўхори экспортчиларидан бири ҳисобланади. Айни вақтда, Россиянинг улуши 2 фоизни ташкил этади. Ўтган йилларда кунгабоқар ёғи ва кунжара жаҳон экспортида Россия ва Украинанинг улуши тахминан 80 фоизни ташкил этди.\nРоссия Украинада олиб бораётган махсус ҳарбий операция фонида, буғдой нархи биринчи ҳафтада 43,4 фоизга ўсди ва 14 йил кузатилмаган ўсишни такрорлади. Бундан ташқари, 15 март куни Россия дон маҳсулотларини Евроосиё Иқтисодий Иттифоқи мамлакатларига экспорт қилишни, шунингдек, оқ шакар ва хом шакарқамишни чет элга экспорт қилишни вақтинча тақиқлади.\nМарт ойининг бошида Европа комссияси вице-президенти Франс Тиммерманс Европа парламенти йиғилишида Украинада экин мавсуми ҳам таҳдид остида қолганини айтиб ўтган эди. У агар украиналик фермерлар яқин бир-икки ҳафта ичида экишни бошлашмаса, Украинадан қишлоқ хўжалиги маҳсулотларини катта миқдорда импорт қиладиган ривожланаётган мамлакатларда озиқ-овқат танқислиги хавфи пайдо бўлиши мумкинлигини таъкидлади. Шу билан бирга, у Европа Иттифоқи учун бу муаммолар унчалик кучли бўлмаслигини қайд этди.\nУкраина президенти Владимир Зеленский россиялик журналистларга берган интервьюсида ҳарбий операциянинг Украинадаги экин мавсумига таъсири ҳақида айтиб ўтди.\n«Қандайдир сабабга кўра кеча Львовга 6 та ракета учиб тушди. Нефть омборлари ва базаларини уришмоқда, ҳозир экин мавсуми эканлигини жуда яхши тушунишади. Экинларнинг нима алоқаси бор? Украина Европа ва Араб амирлигининг ярмини боқади. Сиз, Россия Федерацияси, араблар билан яхши муносабатдасиз-ку. Туркларда ҳам, ҳеч кимда кунгабоқар ёғи, буғдой йўқ. Бундан ташқари, мамлакатдан айни шу давлатларга юборилаётган буғдойни олиб чиққани қўйишмади», — деди Украина президенти.\nБМТ Россияни Украинанинг денгиз портларидан дон олиб чиқишига рухсат беришга чақирди 19 май 2022, 16:11


Меҳнат таътили ёхуд пандемия туфайли Ўзбекистонга қайтган, бироқ ўзи ишлаётган корхона уни қайта-қайта ишга чақираётганига қарамай, у ерга бора олмаётган ватандошлардан Kun.uz'га кўплаб мурожаатлар келиб тушмоқда.\nОртиқхўжа Норов, Ташқи меҳнат миграция агентлиги ахборот хизмати раҳбари:\nШу пайтгача қанча фуқаромизни Россияга ишлаш учун ташкилий равишда жўнатган бўлсак, уларнинг мамлакатга киришига рухсатни биз олаётганимиз йўқ. Биздан ишчи сўраётган Россиядаги нуфузли нефть-газ, қурилиш компанияларининг ўзлари тезкор штабдан ўзбекистонлик ишчиларнинг киришига рухсатни олишмоқда, шундан сўнг биз одамларни юборяпмиз. Улар рухсатни қай тарзда олаётганидан хабаримиз йўқ. Ҳамма ҳам бундай рухсат олаётгани йўқ, асосан йирикроқ иш берувчилар бунинг уддасидан чиқмоқда, кичик фирмаларга Ўзбекистондан ишчи олиб киришга рухсат берилмаяпти.\nЯкка тартибда Россияга кета олмаганлар Беларус орқали ушбу давлат ҳудудига ўтишаётгани ҳақида эшитдим. Лекин бу нолегал, эртага бу хатти-ҳаракат учун фуқаро фақатгина депортация қилинмайди, балки чегарани ноқонуний тартибда кесиб ўтгани билан жиноий жавобгарликка ҳам тортилиши мумкин.\n17 декабр куни Россия президенти Владимир Путин йиллик анъанавий матбуот анжуманида мамлакат чегаралари имкон бўлиши билан очилишини айтди.\n18 декабр куни МДҲ саммитида Ўзбекистон етакчиси Шавкат Мирзиёев Ўзбекистон ўзаро авиақатновларни имкон қадар тезроқ тиклаш тарафдори эканини баён қилди.


Қирғизистон парламенти мажлислар зали.\nҚирғизистон янги парламентининг бугунги биринчи йиғинига Конституцияга мувофиқ депутатлар орасида ёши энг катта бўлган Анвар Ортиқов раислик қилди. Анвар Ортиқов янги сайланган депутатлардан қасамёд қабул қилиб олди, Марказий сайлов комиссияси раиси Туйғунали Абдраимов эса қасамёд қабул қилган депутатларга мандатларни топширди.\n-Мен Қирғизистон Жогорку Кенеши депутати ваколатларини бажаришга киришар эканман, Қирғиз Республикасига содиқлигимни билдириб, Қирғиз Республикаси Конституцияси ва қонунларига амал қилишга, ўз вазифамни халқ манфати йўлида бажаришга, Қирғиз Республикаси мустақиллиги, ҳудудий яҳлитлигини кўз қорачиғидек асрашга қасамёд қиламан, - деб онт ичди янги депутатлар.\nЯнги парламентда аввалги чақириқдаги парламентларга нисбатан депутатлар орасида миллий озчилик вакиллари оз эканини кузатиш мумкин. Масалан, бундан аввалги парламентда ўзбек, тожик, дунган, корейс, рус, уйғур, қорачой, немис миллатлари вакилларига ҳам жой берилган эди. Жорий парламентда эса, Марказий сайлов комиссияси эълон қилган 120 депутат рўйхатига қаралса, уч нафар ўзбек, бир нафар тожик, бир нафар уйғур ва тўрт нафар рус бор. Парламентда миллий озчилик вакилларни тамсил этувчи бу 9 киши парламент депутатларининг 10 фоизини ҳам ташкил этмайди.\nАнвар Ортиқов бундан аввалги бешинчи чақириқ парламентига “Ор-Номус” партиясидан депутатликка сайланган эди. 2005 йил март инқилобидан сўнг Анвар Ортиқов Ўш вилоятининг губернатори бўлиб ишлаган.\nИлҳом Маннонов ва Нодирбек Каримов эса биринчи марта парламент депутатлигига сайланди. Илҳом Маннонов депутатликка сайлангунига қадар Ўш вилояти Аравон туман Ички ишлар бўлими бошлиғининг ўринбосари лавозимида ишлаган.\nНодирбек Каримов эса парламентга келгунгига қадар Ўш вилоятидаги йирик шаҳарлардан бири бўлган Ўзган шаҳрининг мэри лавозимида ишлаган.\nҚирғизистон олтинчи чақириқ парламентига сайлов 4 октябрда ўтказилган. Халқаро ва маҳаллий кузатувчилар Қирғизистон парламентига ўтказилган сайловни Марказий Осиё учун уникал ҳодиса сифатида баҳолаб,овоз бериш жараёни демократик тамойилларга асосан ҳолис ва адолатли ўтганини таъкидлаган эди.\nСайловда 14 партия иштирок этган. Улардан олтитаси сайловчиларнинг етарли овозини олиб, парламентдан ўрин олди. Қирғизистон Марказий сайлов комиссияси овоз бериш натижаларига кўра, 120 депутатлик ўрнидан 38тасини Социал демократалар, 28тасини "Республика - Ата Журт", 18тасини "Қирғизистон", 13 тасини "Ўнугу - Прогресс", 12тасини "Бир бўл", 11тасини "Ата Мекен" партияларига бўлиштирган.


Ёдгор Саъдиев: “Турмуш ўртоғимни асраб қололмаганимга юрагим оғрийди” - 24 Августа 2016 - www.SheJoT.CoM\nГлавная » 2016 » Август » 24 » Ёдгор Саъдиев: “Турмуш ўртоғимни асраб қололмаганимга юрагим оғрийди”\nКундан-кунга унинг менга бўлган меҳри, муҳаббати, садоқати жуда юқори даражада бўлганини сезиб бораяпман. Бу жуда оғир кулфат! Уни асраб қололмаганимга юрагим оғрийди. "Сени сақлаб қоламан, у ёққа олиб бораман, буёққа олиб бораман”, дердим, у ҳам ишонарди. Афсус, Яратган битган тақдир олдида бандаси ожиз экан. Аслида кучли одамман, шунинг учун ҳам бу дард мени синдириб қўймаслигига ҳаракат қиляпман. Театрда таътил бўлган кунлари ҳам ҳар куни эрталабдан ишга келдим. Одамлар таътилда театрда нима қилади, деб ўйласа керак... Уйда ўтиролмайман, қайси хонага кирсам, ортимдан юргандек бўлаверади.\nБундан бир неча йил илгари "Шайтанат”нинг 21-қисмини суратга олиб қўйгандик, монтаж қилинмаганди. Зайли "Шуни охирига етказинг”, деб ўзи ҳам кўрмай кетди. Ҳозир турмуш ўртоғимнинг шу илтимосини бажаряпман. Монтаж тугади, энди овозлаштириш ишларини ниҳоясига етказсак, унинг илтимосларидан бирини бажарган, руҳини шод қилган бўламан.\n— Тасалли йўқ, яхшиям иш бор экан... Энди Зайли учун ҳам яшашим, набираларнинг тўйини кўришим керак. Қизимнинг қизи Зайлининг ёшлигини эслатади. Уни кўрдим дегунча бироз таскин топаман. Набираларим жуда меҳрибон, шулар билан овунаман. Лекин ёлғиз қолсам, ўзимни қўярга жой тополмайман. "Мен узоқ яшайман, лекин шунда ҳам ортимда қолгин, сен 10 ёш кичкинасан”, деб кўп айтардим. Ҳамма нарса ўз вақти-соати билан бўлгани яхши экан.\nҲаётим давомида нимага эришган бўлсам – аввало Яратганнинг инояти, сўнг аямнинг дуолари билан. Аям вафот этганларидан кейин Зайли суянчиқ бўлди, энг яқин маслакдошимга айланди. Ўзини эмас, мени аярди. 45 кун бетоб бўлиб ётган бўлса, бир марта дардини сездирмади. Қачон борсам кулиб, пардоз билан кутиб оларди. Вафот этган куни эрталаб шифохонага нонушта олиб бордим. "Соат 09:00да ишхонада бўлишим керак”, деб кетдим, кулиб кузатиб қолди. Кўнглим бўлмади, ортимга қайтиб "Зайли, кел бир ўпиб қўяй, бир марта қошингни учир”, дедим. Озгина ҳазиллашиб, кайфиятини кўтарганимдан кейин ишга кетдим. Соат 11:00га яқин шифохонадан қўнғироқ қилишди. — Тез етиб келинг, қон босимлари тушиб кетди. — Ўша маҳал Зайли оламдан ўтиб бўлган экан.\n—Ўзбекистон халқ ёзувчиси Тоҳир Малик асари асосида 3-4 фильм устида иш бошлагандим, ҳатто, сценарийлари ҳам тайёр бўлганди. Улар ҳам ярим йўлда қолиб кетди. Ҳозир ўшаларни давом эттириш арафасида турибман. Тоҳир Малик билан қалин дўстмиз, кўп ҳолларда гапимиз бир жойдан чиқади. Ҳозир унга ўхшаган журъатли, имонли ёзувчи кам. "Мурдалар гапирмайди” асари маъқул келганди, шу асосида фильм қилиш ниятим бор.\n— Бекорчидан Худо ҳам безор, ҳали режаларим жуда кўп. Ўзбек миллий академик драма театрида қўйилган "Имон” спектаклини Қорақалпоғистонда қўймоқчимиз. Спектакль бир вақтнинг ўзида ҳам қорақалпоқ, ҳам ўзбек тилларида бўлади. Мен ўзбекчада гапираман, у ердаги актёрлар эса ўз тилида роль ижро этади.\n—"Одамлар жонли ижрони тушунмайди”, деган гапларга қўшиласизми?\n— Мен кўп гапирмайман, агар кимгадир гапирмоқчи бўлсам, ўзини ёнимга чақириб, хатоларини ётиғи билан тушунтираман. Яқинда ёш актёрларимиздан бирини чақириб, "Санъаткор бироз мавҳум бўлиши керак. Алишер Навоий кинотеатрида 10та афиша бўлса, шуларнинг 8тасида сени суратинг турибди. Бунақада одамларни чарчатиб қўясан, қолаверса, у фильмдан бу фильмга ўтганингда, ҳеч нарса ўзгармайди”, деб айтдим. Аслида иқтидорли ёшларимиз жуда кўп, мен уларга ҳавас қиламан. Айниқса, мустақиллик уларга жуда кенг имкониятлар эшигини очиб берди. Фақат бу имкониятлардан тўғри фойдаланиш керак.\n— Саёзлари кўп, лекин ҳозир уларнинг устида иш олиб бориляпти. Яхши спектакллар сони ортмоқда. Мана, бу йилнинг ўзида "Алишер Навоий” ва "Мирзо Улуғбек” спетакллари қўйилди. Дўстим, Ўзбекистон халқ артисти Эркин Комилов Мирзо Улуғбек ролини ўйнашни ният қилиб юрарди, орзусига етди.\n— Икки театр актёрлари иштирокида бир спектакль саҳналаштириш осон иш эмас. Биринчи уринишда камчиликлар бўлиши табиий. Бу спектаклни Самарқандда кўрганимда менга жуда ёққанди. Айниқса, Эркиннинг ижросига қойил қолгандим. Спектакль устида яна ишланяпти, камчиликларнинг ўрни тўлдириляпти. Бу йилги театр мавсумини айнан "Мирзо Улуғбек” билан очмоқчимиз. Ёшларимиз ўз тарихини, аждодларини билиши керак.\n— Нега мумкин эмас? Гап у томошабинни қанчалик ишонтира олишида кетяпти. Агар ишонтира олса, кечаги рақси унут бўлиб кетади. Эркин Комилов дўстим бўлмаган тақдирда ҳам шу гапни айтган бўлардим. Чунки профессионал актёр ҳар қайси ролда ўзини синаб кўриши керак. Агар талабни сиз айтган йўсинда қўядиган бўлсак, "Келинлар қўзғалони”да мухбирни ўйнаган актёр Мирзо Улуғбекни ўйнаши мумкинми?”, деган савол ўртага чиқади. Менимча, Эркин Комилов ҳам, Теша Мўминов ҳам Ўзбекистон халқ артисти Нуриддин Ҳайдаровнинг ҳурмати учун ўша клипда суратга тушишга рози бўлишган.\nНуриддин Ҳайдаровнинг қўшиғи ҳақида гап очилганда, дилимдагиларни айтиб олсам. Очиғи, мен бу қўшиқни жуда яхши кўрардим. Нуриддин Ҳайдаровнинг ўғли отасининг қўшиғини бу алфозда айтиб чиққанидан ранжидим. У отасининг анъаналарини сақлаб қолиши, қўшиқни бузмай айтиши керак эди. "Дўлана” бундай ҳолатда айтиладиган қўшиқ эмас. Акам, Ўзбекистон халқ артисти Ҳайрулла Саъдиев қўшиқ айтишни билмас эдилар. "Дўлана” қўшиғи чиққан кезлари атайин қўшиқ айтишни ўрганиб, "Дўлана”ни ижро этдилар. Битта қўшиқ нималарга қодир эканини кўряпсизми? Бу қўшиқда қанчадан-қанча авлоднинг хотиралари қолган.\n— Бундан 30 йил аввал, яъни 1986 йилда Ўзбек миллий академик драма театрининг 25 нафар актёри режиссёр Баҳодир Йўлдошевнинг ортидан ҳозирги Ўзбек давлат драма театрига ишга ўтганди. Бугун шу театрнинг баъзи актёрлари билан ҳамсуҳбат бўлсак, ўша даврларни алам билан эслайди. Уларнинг фикрича эндигина шаклланиб, ўз йўлини топиб келаётган собиқ Ёш гвардия театрига бошқа театр актёрларининг келиб қўшилиши ижодий муҳитни парчалаб юборган. 25 нафар актёрнинг ўз иш жойини ташлаб, янги театрга бориб қўшилишини "Тоза ҳовузга ғишт тушди”, деб баҳолаганлар ҳам бор.\n— Ким айтган бўлса ҳам, бекорни айтибди. Ўзбекистон халқ артистлари Зайнаб Садриева, Тўйчи Орипов, Лола Бадалова, Ҳолида Хўжаева, Эркин Комилов, Ўзбекистонда хизмат кўрсатган артист Римма Аҳмедова ғишт бўлиб қолдими? Ўшанда Ўзбек миллий академик драма театрининг энг забардаст актёрлари Ўзбек давлат драма театрига ўтган. Биз боргандан кейин "Келинлар қўзғалони”, "Паранжи сирлари” қўйилди. Томошабинлар чипта олиш учун навбат кутарди, залга одам сиғдириб бўлмасди. Сиз ҳозир 30 йиллик гапларни айтяпсиз. Шунча йилдан буён бу театрнинг ижодий муҳитини янгилаш, савиясини оширишга нима халал беряпти. Демак, ҳамма гап театрдагиларнинг, жамоанинг ўзида. Театрга яхши режиссёр, залворли асарлар керак.\n— Мен тўйларга боришни унча ёқтирмайман. Кўп оилалар бир ойга етмай ажрашиб кетяпти. Ота-она йиғиб-териб, ҳашаматли тўйлар қилади, элга дастурхон ёзади. Баъзи жойларда ошириб ҳам юборишади, қатор-қатор машиналар, санъаткорлар дегандек... Лекин ёшлар бунинг қадрига етмаяпти. Бахтли ҳаёт тахт билан яратилмайди. Мен уйланган даврларимда Ўзбекистон халқ артисти Ёқуб Аҳмедовнинг Волга русумидаги автомибили бўларди. Зайли билан "ЗАГС”га ўша автомобилда борганмиз. Ҳозиргидек 10та машина билан кортеж қилишлар йўқ эди. Кўп йиллик ҳаётий тажрибамдан келиб чиқиб шуни айта оламанки, ҳамма нарсада меъёр бўлиши керак. Оила бахти ана шунда.\nМана, айни кунларда мустақиллигимизнинг 25 йиллик тўйини нишонлаш арафасида турибмиз. Одамлар билан учрашувларда бир нарсани тушуниб етяпман. Биз эртанги кунимизни бемалол ёшларимизга ишонсак бўлади. Улар кўп нарсаларга қодир. Санъаткор бўладими ёки бошқа соҳадами, муҳими шу юрт корига ярасин. Ота-бобосидан қолган меросларга ўзи эгалик қилсин. "Имон” спектаклида профессор Комиловнинг шундай сўзлари бор: "Ортимиздан қанчадан-қанча билимдон, иқтидорли, маънавияти кучли ёшлар келишяпти. Улар миллатимизни, мустақил Ватанимизни эъзозлашяпти. Менинг имоним комил, улар ҳеч қачон ўз виждонларига қарши боришмайди, имонсизлик қилишмайди. Чунки эртанги кун уларники, марра ҳам ўша ёшларникки. Аввало ҳар бир кишининг имони басаломат бўлсин. Имон бўлса, илм, эътиқод, ҳунар, маънавият бўлади”. Бежиз Юртбошимиз ҳам ҳар галги чиқишида имонни эслатиб ўтмайди. Имони бор халқ эгри йўлга юрмайди, тинчликнинг қадрига етади. Фурсатдан фойдаланиб, меҳнаткаш, қалби пок, бунёдкорлик ва эзгулик ҳисси билан яшайдиган имонли халқимизни Истиқлолимизнинг 25 йиллиги билан табриклайман.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 631 | Добавил: iphone | Теги: Yangilik, newsuz, uznews, xabarlar, habarlar, новости, yangiliklar, ahborot, news | Рейтинг: 0.0/0


Райҳоннинг ўзбек тилидаги бошловчилик фаолияти мухлислар эътирозига сабаб бўлди » Ўзбекистон янгиликлари – Zamin.uz\nРайҳоннинг ўзбек тилидаги бошловчилик фаолияти мухлислар эътирозига сабаб бўлди\nЎзбекистонда хизмат кўрсатган артист Райҳон Ғаниева “Миллий тв” телеканалида иш бошлагани ҳақида хабар берган эдик, дейилади "Даракчи" нашрида.\n“Хит-парад” дастурини ўзбек тилида олиб бораётган Райҳоннинг бошловчилик фаолияти томошабинлар томонидан танқид остига олинди. Хонанданинг Instagram`даги саҳифасига жойлаган видеороликка аксарият мухлислар танқидий изоҳлар ёзиб қолдирмоқда:\n“Ўзбек тилини билмаган инсон твда ишлаши ғалатику. Қўшиқни бузиб айтганига чидаётгандик. Энди твда ўзбекчани бузиб гапиришига ҳам чидарканмизда. Твда тузукроқ ўзбекчани биладиган журналист йўқ бўлса, телеканал очиб нима қилишаркин?”.\n“Ўзбекчани ўрганинг. Уятмасми ўзбек каналида, Ўзбекистонда яшаб. Руслар ўзбекчани сиздан яхшироқ билади”.\n“Ассалому алайкум, Райҳон опажоним. Ижодингизни жудаям қаттиқ ҳурмат қиламан. Сиз телевизорга чиқсангиз бошқа каналга олмай кўраман. Бир илтимосим, ўзбек бошловчиси бўлишдан воз кечинг, русчада олиб боришга рози бўлинг. Миллий телеканалимиз ва ўзбек тилини ерга уриб, шарманда қилманг. Танқидни тўғри қабул қилинг. Қўшиқ айтишда давом этганингиз маъқул. Бошловчиликни ўз усталарига топширинг”.\nМаълумот учун, хонанда Райҳон бугун таваллуд айёмини нишонламоқда. Фурсатдан фойдаланиб, “Zamin.uz” таҳририяти номидан хонандани туғилган куни билан табриклаймиз.\nТеглар: айтганига фаолияти бўлди нима бўлса чидаётгандик\n14:40 / 13-10-2016\nРайҳоннинг “Олиб кет”и кимга аталган? (Аудио)


Нима учун одам хафа бўлганида йиғлайди? - Daryo\n13:00, 29.11.2017 22661\nНима учун одам хафа бўлганида йиғлайди?\nАгар одамда бахтсизлик рўй берса, у кўпинча йиғлайди. Йиғлаш — бу маъюсликни энг хавфсиз равишда ифодалаш усули.\nСтресс пайтида организм фақат кўз ёшлари билан чиқадиган лейцин-энкефалин ва пролактин деб аталувчи заҳарловчи моддаларни синтезлайди.\nОдамда кўз ёшининг пайдо бўлишини икки турга ажратиш мумкин: кўзни майда гардлардан тозалаш ва намлаш пайтида пайдо бўлиши – физиологик ва кўз ёшларнинг асабийлашиш натижасида пайдо бўлиши эса – эмоционал. Одам йиғласа, у ўзини енгилроқ ҳис қилиши тасодифан эмас.\nЛекин одоб-ахлоқ нормаларига кўра, жамоат жойларида йиғлаш яхши эмас, эркаклар эса ўз ҳиссиётларини умуман кўрсатмаслиги керак. Жамият қарашлари таъсирида одам ўзининг кўз ёшларини тийишга ўрганади, лекин бу қайғунинг ўтиб кетганини билдирмайди.\nСалбий ҳиссиётлар йиғилаверади ва эртами-кечми чиқишнинг бошқа йўлини топади. Одам аччиғини яқинларига сочиши, ортиқча спиртли ичимлик ичиши, чекиши ёки жанжаллашиши мумкин. Ҳиссиётларни ушлаб туриш асаб тизимида ўз аксини топиши ва юрак-томир касалликларини келтириб чиқариши мумкин.\nБундан келиб чиқадики, кўз ёшлари — асабий тарангликни йўқотишнинг ва организмдан зарарли моддаларни чиқаришнинг энг яхши усули экан. Шунингдек улар қон босимини нормаллаштиради, организмнинг инфекцияларга қаршилигини кучайтиради ва меъда-ичак йўли касалликларининг ривожланиш хавфини камайтиради.\nУларнинг яна бир фойдали хусусияти: бошқа одамларга таъсир кўрсатиши. Болалар бошқаларнинг эътиборини ўзига қаратиш учун тез-тез йиғлайди. Бу эса ёрдам беради! Яқинлари уларнинг олдига келади, ачинади, иситади, овқатлантиради ва бошқа муаммоларини ҳал қилади.\nБу катталарга ҳам ёрдам беради. Ёзувчи Уильям Шекспир кўз ёшларни «аёлларнинг қуроли» деб атаган.\n15:06 Бугун 497\nАҚШда фаолият юритган мутахассис Халқ банки бошқарув раисига ўринбосар этиб тайинланди\n14:55 Бугун 3057\nПутиннинг Ўзбекистонга ташрифи арафасида Россия ТИВ мутасаддиси сўзана чопон кийиб суратга тушди\n14:41 Бугун 5751\nМосквада Ислом Каримовнинг ҳайкали ўрнатилди\n14:29 Бугун 3704\nСамарқандда Президент фармони ижросини таъминлашга давлат идоралари панжа орасидан қараб келмоқда\n«Бу чакалакзорда фақат битта қирол бўлади». Нурмагомедов Мейвезерни жангга чақирди (видео)\nФотогалерея: Томирида бир нечта миллат қони оқаётган кишилар


Олий Мажлис Қонунчилик палатаси қабул қилаётган қонунлар матни жамоатчиликка эълон қилинмаслиги эътирозларга сабаб бўлмоқда. Шу сабабли Сенат қуйи палатадан келиб тушган қонунни маъқуллаши учун аввал унинг матнини эълон қилиш шартини қўйиши мумкинми?\nKun.uz мухбири Конституцияга киритилаётган ўзгартиш мавзусида ўтказилган матбуот анжуманида шундай савол билан Сенатнинг Суд-ҳуқуқ ва коррупцияга қарши курашиш қўмитаси раиси ўринбосари Шуҳрат Чўллиевга мурожаат қилди.\n«Фикримча, Қонунчилик палатаси имкон қадар қонунлар матнларини эълон қилиб боряпти. Қолаверса, қонун ташаббускорлари лойиҳани Қонунчилик палатасига киргизгунча ҳам эълон қилишади.\nҚонунларни кўпинча бизга тақдим қилиш вақти чўзилиб кетади. Масалан, 5 январ куни учинчи ўқишда қабул қилинган қонунни 20 кундан кейин ҳам тақдим қилиши мумкин. Сабаби, уларда матн устида ишлов жараёни давом этади.\nУларнинг ички «кухня»сига аралашмоқчимасман-у, ўзимнинг шахсий фикрим: қонун матнини бизга тақдим қилгунча эълон қилиш мураккабликлар туғдирса керак.\nИккинчи масала: Қонунчилик палатаси ҳеч бўлмаганда, бизга тақдим қилиш жараёнида жамиятга, фуқароларнинг ҳуқуқларига оид ёки бюджет билан боғлиқ қонунларни эълон қилиб бориши мақсадга мувофиқ, деб ўйлайман. Бу шахсий фикрим», – деди сенатор.\nKun.uz мухбирининг: «Қонунчилик палатаси қабул қилган қонунлар Сенатга келиб тушганида, Сенат уларнинг матнини эълон қилиб бора оладими?» деган саволига Шуҳрат Чўллиев қуйидагича жавоб берди.\n«Конституция ёки бошқа қонунларга эътибор қаратган бўлсангиз, Сенат келиб тушган қонунни ё маъқуллайди, ё рад қилади.\nАгарда Қонунчилик палатаси бизга тақдим қилган қонунни ўзининг сайтида эълон қиладиган бўлса, ушбу матн билан давлатимиз раҳбари томонидан имзоланиб, эълон қилинган қонуннинг матни бир хил бўлиши шарт ва бу жараёнда Сенатга келиб тушган қонунни Сенат томонидан эълон қилишга ҳожат йўқ.\nСенатга келиб тушган қонунни эълон қилишга тақиқ ҳам йўқ, бундай ваколатимиз ҳам йўқ.\nДемоқчиманки, биз қонунни ўзгартиришга ваколатимиз бўлмаганидан кейин, биздаги қонун ҳали кучга кирмаган ҳисобланади. Уни эълон қилиш мақсадга мувофиқ эмас, деб ҳисоблайман. Сабаби, бизга келиб тушган қонунлар ойлар давомида ҳам ўрганилиши мумкин. Ҳали кучга кирмаган қонунни эълон қилиб қўйсак, менимча, тушунмовчиликларга олиб келади», – деди Чўллиев 5 январ кунги матбуот анжуманида.\nЭслатиб ўтамиз, Ўзбекистон Конституциясига 15-марта ўзгартиш киритилмоқда. Бу ўзгаришлар судларнинг ташкилий тузилмасидаги янгиликлар билан боғлиқ.\nКонституцияга ўзгартиш киритилиши ҳақидаги қонун матни эълон қилинмагани муҳокамаларга сабаб бўлган эди. Шундан сўнг, одатда қонунлар матнини эълон қилмайдиган Сенат «Ўзбекистон Республикасининг Конституциясига ўзгартишлар киритиш тўғрисида»ги қонун матнини чоп этди.\nҚонун 6 январ куни юқори палата ялпи мажлисида маъқулланди. Ҳужжат президент имзолаб, расман эълон қилинган кундан кучга киради.


«UzAssets» АЖ инвестиция компанияси ташкил этилади | NORMA.UZ\nВазирлар Маҳкамаси томонидан 15.06.2020 йилдаги “Хусусийлаштириш жараёнларини такомиллаштириш бўйича қўшимча чора-тадбирлар тўғрисида”ги 381-сон қарор қабул қилинди.\nХалқаро тажрибага асосланган замонавий ёндашувларни кенг жорий этиш орқали инвестициявий лойиҳаларни амалга ошириш мақсадида «UzAssets» АЖ инвестиция компанияси ташкил этилмоқда. Давлат активларини бошқариш агентлиги унинг таъсисчиси ҳисобланади.\n«UzAssets» АЖнинг асосий вазифалари:\nбошқарувга берилган давлат улушига эга корхоналарни сотишдан олдин тайёрлаш, уларнинг инвестициявий жозибадорлигини ошириш, бу борада самарали механизмларни жорий этиш бўйича хорижий, халқаро институтлар ва компаниялар билан самарали ҳамкорликни ташкил этиш;\nкорхоналар фаолиятини комплекс таҳлил килиш (due diligence), “бенчмаркинг” усулида таққослаш орқали ривожланиш прогноз кўрсаткичларини белгилаш;\nкорхоналарнинг даромадлилик нормасини халқаро амалиётдаги мезонлар IRR, NPV, EBITDA ва бошқалар асосида таҳлил қилиш;\nустав капиталига берилган акция пакетларини (улушларини) самарали бошқариш, корхоналарни ички ва ташқи бозорларда рақобатбардош корхоналарга айлантириш;\nсалоҳиятли инвесторларнинг рўйхатини шакллантириш;\nинвестиция воситачиларини жалб этган ҳолда, “Road Show” дастурларини ишлаб чиқиш ва мақсадли аудиториялар учун тақдимотлар ўтказиб борилишини ташкил этиш;\nиқтисодиёт тармоқларини узоқ муддатли ривожлантириш мақсадларидан келиб чиқиб, устав капиталига берилган активларни сотиш орқали барқарор ва муваффақиятли хусусийлаштиришни таъминлаш.\n«UzAssets» инвестиция компаниясининг устав фонди Давлат активларини бошқариш агентлиги ҳузуридаги бюджетдан ташқари Давлат активларини бошқариш, трансформация ва хусусийлаштириш жамғармаси ҳисобидан 20 млрд сўм миқдоридаги пул маблағлари ҳисобига шакллантирилади. Шунингдек, у 10 та корхонанинг номинал қийматдаги давлат акция пакетлари ҳисобига шакллантирилади:\n«Ўзбекистон шампани» АЖ;\n«Ўзгеорангмет ЛИТИ» ДУК;\n«Ўзшаҳарсозлик ЛИТИ» ДУК;\n«Денов вино-ароқ» АЖ;\n«Кафолат суғурта компанияси» АЖ;\n«Олмазор кичик саноат зонаси» АЖ;\n«Шаҳрисабз юлдузи» ДУК.\nХусусийлаштириладиган корхоналарнинг акция пакетлари (улушлари) кейинчалик Вазирлар Маҳкамасининг қарори асосида «UzAssets» инвестиция компаниясига ўтказилади.\n«UzAssets» компанияси кузатув кенгашининг таркиби камида 50% юқори малакали, халқаро тажрибага эга бўлган мутахассислардан иборат бўлади.\nКомпаниянинг соф фойдаси сотишдан олдинги тайёрлаш билан боғлиқ харажатларни чегирган ҳолда тўлалигича давлат активларини хусусийлаштиришдан тушган маблағлар сифатида Давлат активларини бошқариш агентлигига ўтказилади.\nҲужжат Қонун ҳужжатлари маълумотлари миллий базасида эълон қилинган ва 16.06.2020 йилдан кучга кирди.


10.10.2019 09:27 0 2052\nСув ресурсларини бошқариш тизимини янада такомиллаштириш чора-тадбирлари тўғрисида Президент қарори (ПҚ-4486-сон, 09.10.2019 й.) қабул қилинди. Бу ҳақда «Ҳуқуқий ахборот» канали хабар бермоқда.\nШунингдек, сув хўжалиги объектларини қуриш, реконструкция ва модернизация қилиш харажатларидаги бюджет маблағлари улуши босқичма-босқич камайтирилади.\nсув хўжалиги соҳасидаги долзарб йўналишлар бўйича камида 10 та илмий ва инновацион ишланма амалиётга жорий этилади;\nсув хўжалиги объектларида электр энергияси истеъмоли камида 10 фоизга қисқартирилади;\n300 та сув хўжалиги иншооти ва гидроузелда сувни назорат қилиш ва унинг ҳисобини юритиш тизими автоматлаштирилади;\nшўрланган ер майдонлари улуши 45 фоизгача камайтирилади.\nҚарорга кўра, Сув хўжалиги вазирлиги ҳузурида Сув хўжалиги соҳасидаги лойиҳаларни амалга ошириш агентлиги ташкил этилди.\nАгентлик сув хўжалиги тизимини такомиллаштиришга қаратилган лойиҳаларни шакллантириш ва ишлаб чиқиш ҳамда амалга оширишга масъул ҳисобланади.\nШунингдек, қарорга кўра, сув хўжалиги вазирлиги идора ва ташкилотлари ходимларининг базавий тариф ставкаларига 2019 йил 1 ноябрдан 1,1 ва 2020 йил 1 январдан 1,2 миқдорда тузатиш коэффициентини қўллаш ҳисобига уларнинг иш ҳақи оширилади.\n2019 йил 1 ноябрдан бошлаб сув хўжалиги ташкилотлари раҳбарлари ҳар чоракда тегишли туман халқ депутатлари Кенгашига сув ресурсларини бошқариш ҳолати тўғрисида ҳисобот киритади.\nСув хўжалиги вазирлиги агентлик


Ўш шаҳар комендантининг матбуот котиби Темур Шершеналиевнинг Озодликка айтишича, ЎшТВ акциялари жанубий қирғизистонлик учинчи шаxсга сотилган ва телерадиоширкат раҳбари қилиб қирғиз миллатига мансуб Комил Сиддиқов тайинланган.\nОлдин АкиПрессда ишлаган ва ҳозир Ўш ТВга раҳбар ўлароқ келтирилган Комил Сиддиқов билан боғланганимизда¸ у киши телерадиоширкат акциялари қўлдан қўлга ўтгани ва Ўш ТВга 20 йилдан бери раҳбарлик қилаëтган Халил Худойбердиев ишдан четлатилганини айтди.\nБундан олдин 9 июл куни Ўшдаги мустақил "ЎшТВ" телекомпаниясида ҳуқуқ-тартибот органлари ходимлари тинтув ўтказган эди. Телевидениенинг янги раҳбари экани айтилаётган Комил Сиддиқов ҳам айнан 9 июл куни Ўш ТВга келтирилди.\nБир неча кун олдин қайта эфирга чиқа бошлаган мазкур телекомпания раҳбари санкциясиз ўтказилган бу тинтув чоғида олиб кетилган дискларнинг қайтарилишини кутаëтган эди. Комил Сиддиқовнинг айтишича, дисклар ўша куни кечқурун қайтарилган.\nАйни пайтда Ўш ТВга яқин бўлган ва исми очиқланмаслигини истаган манбага кўра, ўзбек тилида кўрсатувлар берадиган ва бошлиғи ўзбек бўлган Ўш ТВ жиддий тазйиқлар билан юзма-юз бўлган. Ўш ўзбеклари етакчиларидан бири Қодиржон Ботировнинг ўзбек тилига расмий мақом сўраб, Ўш ТВда қилган чиқиши маҳаллий қирғиз мулозимларининг қаҳрини келтирган.\n"Журналист" жамоат ташкилоти раҳбари Марат Тўқаевга кўра¸ Ботиров нутқида қонунга зид талаблар бўлмаса-да, бу нутқ замиридаги кайфият Ўш қирғизларининг ҳамиятига теккан.\n11 июл куни Ўшда рўй берган этник ғалаëнлар пайтида Ўш ТВга ҳужум бўлган эди. Бу ҳужумдан кейин Ўш ҳокими Мелис Мирзақматов буйруғи билан ТВ фаолияти таъқиқлаб қўйилди. Ўша кунларда Ўш ТВ раҳбари Халил Худойбердиев Озодликка ўз касбий фаолияти таҳлика остида эканлигини айтган эди. Ўшандан бир ой ўтиб, Ўш ТВда раҳбар алмашди ва янги раҳбар Сиддиқовга кўра¸ кўрсатувлар қирғиз тилида эфирга узатилмоқда.\n"Журналист" жамоат ташкилоти раҳбари Марат Тўқаевга кўра¸ Халил Худойбердиевнинг ишдан четлаштирилишининг машрулиги шубҳа остида. Ҳар ҳолда, бу ишдан рейдерликнинг ҳиди келиб турибди.\nЎз исмини айтилиши истамаган ходимлардан бирининг Озодликка айтишига кўра¸ ЎшТВнинг эндиликда собиқ раҳбари Халил Худойбердиев оиласини олиб, номаълум тарафга қараб кетган. ЎшТВ таҳририяти ва ижодий ходимлари эса катта босим остида қолмоқда.\n- Кайфиятимиз шунақанги энди¸ тушунаëтгандирсиз. Зўрға гапираяпман. Ҳозирча шуларнинг айтганини қилиб турибмиз. Фақат уларнинг тилида бўладиган бўлаяпти. Янгиликларга бугун мен чиқдим. Мана шуларнинг тилида сюжетлар тайëрлаб бердик эфирга. (чуқур хўрсиниб) Шунақа бўлаяпти. Халил аканинг ўзи йўқ. Шанба кундан бери йўқ. Умуман телефони ўчирилган. Уйида йўқ. Оиласи билан қаергадир кетган дом-дараксиз. Биз олдинлари двухсторонний информация берардик. Масалан, бирор жойда бирор нарса бўладиган бўлса¸ иккала томон ҳам ëритиларди. Шу нарсани айтдик¸ лекин булар у нарсага кўнишмади. Бизга ҳозир фақат тинчликка чорлайдиган нарсалар қиласизлар, деди. Масалан, бугун мени университетга жўнатишди. Мен съëмка қилиб келдим. “Шунақа нарсаларни чиқарамиз. Уйи куйганлар тўғрисида ҳеч нарса берилмасин” деган мажбурият бўлаяпти, дейди маъюслик билан ўз исми айтилиши истамаган ходимлардан бири.\nҚирғизистоннинг собиқ Омбудсмени¸ ҳозирда Қирғизистоннинг Малайзиядаги элчиси Турсунбой Бакир ўғига кўра¸ Ўшда ўзбек телеканалларининг ўзбек тилида гапиртирилмаслиги демократия ва гуманизм тамойилларига зиддир.\nЎшда бир неча мустақил хусусий телекомпания бўлиб, улар орасида иккитаси - ЎшТВ ва МезонТВ ўзбек тилида ҳам кўрсатувлар олиб борар эди. Ҳар иккала компаниянинг фаолияти 11 июн воқеалари бошланиши биланоқ Ўш шаҳар мэрининг фармойиши билан тўхтатиб қўйилган эди.\nҲозир Мезон ТВ умуман эфирга чиқмаяпти. Ўш ТВ эса ўзбекча кўрсатувларини тўхтатди.


Ҳеч ким сериал кўриб ривожланмаган – турк сериаллари ҳақида фикр\n14:31 19.06.2019 (Янгиланган 14:32 19.06.2019)\nОтади, чопади, сўкади - ҳаммаси бир-бирини хотини билан юради, бу қанақа маънавият! - турк сериалларига муносабат билдирилди.\nТОШКЕНТ, 19 июн – Sputnik. Ахборот ва оммавий коммуникациялар агентлиги директори Комил Алламжонов Ўзбекистон телеканаллари фаолиятининг айрим жиҳатларини танқид қилувчи пост қолдирган эди.\nҚиқса вақт ичида ушбу хабар остига юзлаб изоҳлар ва фикрлар пайдо бўлди. Уларнинг аксарияти Алламжонов танқидини қўллаб-қувватлашди. Қуйида ушбу постлардан, бизнинг фикримизча, энг эътиборга лойиқларини келтириб ўтамиз:\n“Турк сериалларни атайин кузатдим ва уларда бирор марта оилани муқаддас тушунча эканлиги, оилада эр-хотин бир-бирига хиёнат қилиш кечирилмас гуноҳ эканлигини, қурол кўтариб юриш жиноят эканлигини, қиз болани ибо-ҳаёси, ота-онасини, ака-укасининг олдида "севги ўйинларини ўйнаши" уят эканлигини - тарғиб этувчи бирорта ҳам лавҳа кўрмадим! <...> Отади, чопади, сўкади - ҳаммаси бир-бирини хотини билан юради!!! Бу қанақа маънавият!”, – деб ёзган Diyorbek Rayimjonov.\n-Яна бир гап, тараққиётга эришган давлатлар хеч қачон сериал кўриб тараққиётга эришмаган! Биз ҳам иқтисодий жихатдан олдимизга кўйган мақсадларимизга эришиб олайлик, кейин бемалол, африкани сериалларини кўриб ўтирсак ярашаверади – деб қўшимча қилган ушбу фойдаланувчи.\n© Фото: Саида Мирзиёева / Facebook\n“Ассалому алайкум ! Ҳурматли Комил Алламжонов! Ҳозирги кунда хусусий телеканалларда бошловчилар деярли шевада кўрсатув олиб бормоқда.Киноларда ҳам шевада сўзлашади . Адабий тил меъёрларига амал қилинишини назорат қилишингизни истардим”, - деб ёзган Оймомо Оймомо никли фойдаланувчи.\nКўпчиллик ушбу фикрни қўллаб қувватлаган. Дарҳақиқат, олдинги даврларда телеканал эфиридан фақат соф ўзбек тилини эшитар эдик, ҳозир бўлса кўплаб кўрсатувлар бошловчилари адабий тилни четга суриб қўйиб Тошкент шевасида сўз юритмоқда.\nЎзбекистонда яна бир янги телеканал ташкил қилинади\n“Агар ТВдаги қиморвоз каналларни ишларини тартибга солинмаса, одамлар сифатсиз сув ва бошка махсулотлардан захарланиб хам моддий хам манавий зарар куриши мумкин”, - деб ёзади Шухрат Атамухамедов.\nҲақиқатдан ҳам одамлар малибу ё спарк бераркан деб газли сувларни ҳадеб ичиб ётибди. Албатта уларнинг таркибидаги кимёвий бўёқлар, шакар соғлиққа фойда келтирмайди. Ушбу маҳсулотлар сифатини бирор киши назорат қилаётгани ҳам сезилмайди.


Алпомиш юртга қайтди – Сурхон тонги\nБош саҳифа / Маданият / Алпомиш юртга қайтди\nАпрел 27, 2018\tМаданият Изоҳ қолдириш 861 Кўрилди\nБахшичилик бизга бобомерос. Бобомиз Шерназар бахши, отам Мардонақул бахши ҳам халқ достонларини айтиб, узоқ йиллар эл-юрт дуоси, олқишини олган.\nМен ҳам мана саксон ёш остонасида бўлсам-да ҳамон “Алпомиш”, “Гўрўғли”, “Авазхон”, “Кунтуғмиш” каби достонларни куйлаганимда, бутун вужудимда завқу шавқ жўш ураётганини сезаман. Халқимизнинг шонли ўтмишини юрак-юрагимдан ҳис этаман.\nАдабиётшунослар томонидан мендан ёзиб олинган кўплаб халқ достонлари китоб ҳолида ўқувчилар қўлига етиб борди. 50 га яқин шогирдлар етиштирдим. Улар орасидан Шоберди бахши, Боборайим бахши, Абдуназар бахши, Шодмон бахши каби шогирдларим «Ўзбекистон халқ бахшиси» унвони билан тақдирланишди. Бахши сўзи “маърифатчи, зиё улашувчи” маъноларини англатади. Соддароқ қилиб айтганда, у қўшиқ ва достонларни ёддан куйловчи, айтувчи ва ўз маънавий меросини авлоддан авлодга етказувчи санъаткордир. Шундай шогирдларим борлигидан доим фахр туяман. Термизда “Бахшилар мактаби” қурилиб фойдаланишга топширилгани кўнглимни тоғдек кўтарган бўлса, “Бойсун баҳори” фестивалининг қайта тикланганидан ҳам хурсандчиликдан бошим кўкка етгудек бўлди. Энди “Бойсун баҳори”да яна дўмбиралар тилга кириб, овоз созга, соз овозга мойил бўлганда қалблар оҳанглар асирига айланади. Энди яна Бойсуннинг мовий осмони, бепоён кенгликлари бахши дўмбирасига жўр бўлиб дилларга завқ-шавқ улашади. “Бойсун баҳори” га марҳабо!\nХўшбоқ бахши МАРДОНАҚУЛОВ,\nОлдинги Умуминсонийлик тараннуми\nКейинги Миллий ўйинлар сири


“Шарқ тароналари” фестивалидаги ходиса хақида маълумот берилмаяпти « Ўзбекистон Халқ Ҳаракати\n“Шарқ тароналари” фестивалидаги ходиса хақида маълумот берилмаяпти\n06 September 2013 - 16:45\n30 август куни Самарқандда иштирокчилари ва меҳмонлари куйиш жароҳати олган портлаш билан бошланган “Шарқ тароналари” халқаро мусиқали фестивали якунланганига ҳам бир ҳафта бўлди.\n27 август куни, IX халқаро мусиқа фестивали пайтида юз берган воқеа ҳақидаги ахборот маҳфийлигича қолмоқда.\nUznews.net маълумотига кўра, танлов очилиши шарафига пиротехниклар салют уюштиришган, бироқ фейерверклардан бири ерга тушиб портлаган ва атрофдаги одамларга куйиш жароҳатлари етказган.\nВоқеа гувоҳларининг сўзларига кўра, жабрланганлар Ҳиндистонлик иштирокчилар бўлишган, жуда бўлмаганда улар ҳиндистонликларга ўхшашган.\nПортлаш жойига тиббий тез ёрдам етиб келган ва саккиз нафар одамни фестивал ўтаётган Регистон майдонидан олиб кетишган.\nУшбу воқеанинг ҳар қандай тафсилотлари ёпиқлиги сабабини айримлар, фестивал очилишида Ислом Каримовнинг иштироки билан боғламоқда.\nАйрим иштирокчилар ва меҳмонларнинг ярадор бўлиши унинг пинагини бузмади. Давлат телевидениеси уни Хоразм вилояти артистлари чиқиши пайтида рақс тушаётганини акс эттирди.\nУ билан бирга, шу кунларда Ўзбекистонда сафарда бўлган ЮНЕСКО Бош директори Ирина Бокова ҳам рақсга тушган.\nЎзА Давлат ахборот агентлиги, 30 август куни Самарқанддаги фестивалнинг ёпилгани ҳақида хабар қилади. Унинг энг юксак даражада ўтгани, шу кунларда Самарқанд мусиқа байрами муҳитига чўмганини билдиради.\nФуқароларнинг ўзлари эса шундай дея ҳисоблашмайди. Ҳар икки йилда бир марта Самарқандда ўтадиган, презиедент ташаббуси билан бошланган фестивал катта ноқулайликлар туғдирмоқда.\nФестивал муносабати билан 27 августда Самарқанднинг барча асосий йўллари ва халқаро магистралнинг бир қисми ёпилди.\nСамарқандга ташрифи билан Каримов шунингдек Самарқанд шаҳридан 30 км узоқдаги Имом Ал Бухорий мажмуасини зиёрат қилгани учун, одамларнинг шаҳар ташқарисидаги одатий ҳаёт тарзи ҳам бузилган.\nФестивалнинг асосий саҳнасини электр энергияси билан таъминлаш, президент кортежи ўтадиган йўллар ва кўчаларни ёритиш учун Самарқанднинг бир қисми токсиз қолдирилган.\nКаримовнинг Самарқандга учиб келишидан бир неча соат олдин Самарқанд йўл хизмати асфальт қопламасидаги йўл белгиларини янгилади, чунки, бир неча кун олдинги чизилганлари ўзининг ёрқинлигини йўқотган эди.\nОқдарё тумани фуқароларининг сўзларига кўра президентнинг Самарқандга ташрифи арафасида Имом Ал Бухорий мажмуасига элтувчи йўлда, енгил машина йўл ўртасидаги бетон тўсинларни бўяётган ишчини уриб юборган ва у ўлган.\nИлк бор «Шарқ тароналари» фестивали 1997 йили ўтказилган. Анъанага кўра унинг тақдимотида Каримов иштирок этган.\nАна шундай!!! “Ота”нинг Ўзбекистон бўйлаб юриши ҳар доим фуқароларга ноқулайликлар яратади. У ҳар сафар бир жойга борганда битта иккита одам ўлса ҳам, у ва унинг атрофидагилар пинагини ҳам бузишмайди.


Кечки овқатга бир зумда тайёр бўладиган товуқ филеси ва соусли таом пиширамиз - Hidoyat.uz\nКечки овқатга бир зумда тайёр бўладиган товуқ филеси ва соусли таом пиширамиз\nАсосий саҳифа Жамият Пазандалик Кечки овқатга бир зумда тайёр бўладиган товуқ филеси ва соусли таом пиширамиз\nЧоп этилди Sentabr 11, 2020 Кечки овқатга бир зумда тайёр бўладиган товуқ филеси ва соусли таом пиширамизda fikr bildirishni o'chirish\nСоус товуқ филесини янада юмшоқ қилади ҳамда жуда тез тайёрланади.\nТовуқ филеси – 4 бўлак;\nПаста учун томат соуси – 700 гр;\nКонсерваланган помидор – 400 гр;\nУн – 50 гр;\nНон талқони – 75 гр,\nҚаттиқ пишлоқ – 50 гр;\nЗайтун ёғи – 3 ош қошиқ;\nМоззарелла пишлоғи – 150 гр;\nРайҳон – 2 та япроқ.\nТомат соуси ва консерваланган помидор идишда аралаштирилади ва паст оловга қўйилади.\nТовуқ филеси устига қандолат қоғози қўйилади ва қалинлиги 1 сантиметр бўлгунча урилади.\nУн ва туз алоҳида идишда аралаштириб олинади.\nЯна бир идишда нон талқони ва қирғичдан ўтказилган пишлоқ, тухум ҳам бошқа бир идишда санчқи ёрдамида аралаштирилади.\nЁғ қизиб туриши учун товага қуйилади. Товуқ филеси аввал унга, сўнг тухумга ва кейин пишлоқли аралашмага ботирилади.\nФиленинг ҳар икки томони қизаргунча пиширилади.\nМахсус идишга томат соуси аралашмаси қуйилади, устидан товуқ филеси ва пишлоқ бўлаклари солинади.\n180 даражада 5-8 дақиқа давомида печда пиширилади.\nMicrosoft рус, хитой ва форс хакерларни АҚШ сайловларига аралашганликда айбламоқда


Парламент сўровига вазир жўнатган жавоб депутатларни қониқтирдими?\nОлий Мажлис Қонунчилик палатасида Ўзбекистон Республикаси Соғлиқни сақлаш вазири А.Шодмоновнинг “Тиббиёт соҳасида хусусий сектор улушини янада ошириш, унинг ривожланишига кўмаклашиш ҳамда соҳага хорижий инвестицияларни жалб қилиш юзасидан амалга оширилаётган ишлар тўғрисида”ги парламент сўровига жавоби муҳокама этилди.\n“Ўзбекистон Республикасининг маъмурий-ҳудудий тузилиши тўғрисида”ги Қонун янги таҳрирда қабул қилинади\nАмалдаги қонунга кўра, маъмурий-ҳудудий тузилиш билан боғлиқ масалаларда давлат органларининг ваколатлари, давлат бошқаруви органларининг маъмурий-ҳудудий тузилиш масалаларидаги иштироки кўрсатилмаган эди.\nҚонунчилик палатасининг беш йилликдаги фаолиятига доир ахборот тақдимоти ўтказилди\nПарламент тарихида илк бор янги институт – “Ҳукумат соати” жорий этилди. Бугунги кунга қадар 14 маротаба “ҳукумат соати” ўтказилди. Ҳисобот даврида жами 82 парламент эшитуви ўтказилди.\n«Стратегик режалаштириш тўғрисида»ги қонун лойиҳасига нега зарурат туғилди?\nМамлакатимизда барча соҳани ривожлантириш мақсадида қатор Давлат дастурлари ва “йўл харита”лари қабул қилиниб, тизимли ишлар амалга ошириляпти. Ўрганишлар шуни кўрсатмоқдаки, дастурларда муайян бир соҳани истиқболда ривожлантириш стратегияси белгиланган бўлиб, айрим ҳолларда айни бир дастурда амалга оширилиши белгиланган вазифанинг бошқа бир ёки бир нечта дастурда такрорланиши, ижро этувчилар ва ижро муддатларининг турлича белгиланиши каби тушунмовчиликлар юзага келмоқда.\nҚимматбаҳо металлар ва тошлар соҳасидаги фаолиятнинг қонуний асоси мустаҳкамланмоқда\nЛойиҳада қимматбаҳо металлар ва қимматбаҳо тошлар давлат эгалигида бўлгани сингари юридик ва жисмоний шахслар эгалигида ҳам бўлиши мумкинлиги кўрсатиб ўтилган. Улардан фойдаланишнинг тавсифи ва хусусияти ҳисобга олинганда, кўпроқ қимматбаҳо металлар ва қимматбаҳо тошлар давлат томонидан тартибга солиниши кўзда тутилган.\n“Фуқароларнинг ўзини ўзи бошқариш органлари тўғрисида”ги қонун янги таҳрирга муҳтож\nХалқимиз қувончини ҳам, ташвишини ҳам кўп ҳолларда оқсоқолу кайвонилар, маҳалла-кўй билан баҳам кўради. Шу боис, халқимизнинг ҳаёти, турмуш-тарзи жуда кўп жиҳатдан маҳалла билан чамбарчас боғлиқ.\n“Инновацион фаолият тўғрисида”ги қонун лойиҳаси нималарни назарда тутади?\nМамлакатимиз ривожи инновацион ғоялар ҳамда уларнинг ҳаётга самарали татбиқ этилиши билан чамбарчас боғлиқ экани кўплаб жабҳада ўз ифодасини топмоқда. Рақамларга назар ташласак, 2019 йилда давлат буюртмаси асосида 475 та тармоқ эҳтиёжлари доирасида 187 та долзарб инновацион тематик лойиҳага танловлар эълон қилиниб, мазкур танловларга келиб тушган 108 та лойиҳага 91,9 млрд. сўм маблағ ажратилган. Умумий қиймати 28,2 млрд. сўмлик 31 та стартап лойиҳа молиялаштирилган.\nГеодезия ва картография фаолияти билан боғлиқ ишлар сифати ошади\nБугунги тезкор, глобаллашув даврида янгидан-янги замонавий технологиялар, янгидан-янги лойиҳалар ҳаётимизга изчиллик билан кириб келмоқда. Албатта, ҳаёт қонуни — мазкур жараёнларни тартибга солишда давлатнинг роли катта. Агарда мазкур ўзгаришларни, янгиланишларни ўз вақтида қонунлар билан тартибга солсак, ҳар қандай соҳа ривожи янада жадаллашиб, янги босқичга кўтарилишига туртки бўлади.\nДавлат органлари фаолиятини такомиллаштиришга қаратилган қонун қабул қилинди\nҚонундаги яна бир янгилик, биринчидан аҳолини судлар билан мулоқатларида замонавий, яъни электрон-алоқа воситаларидан фойдаланиш ва шу асосда сарсонгарчиликларни камайтириш ва, иккинчидан, судлар фаолиятида ахборот-коммуникацион технологияларни қўллаш асосида улар фаолияти самарадорлигини янада ошириш масаласига тааллуқли.\nЖисмоний шахсларга 50 миллион сўмгача қарз берилиши мумкин\nЎзбекистон Республикаси Олий Мажлиси Қонунчилик палатасига Ҳукумат томонидан микромолиялаштириш соҳасини тартибга солувчи, аҳоли ва тадбиркорлик субъектларининг микромолиявий хизматларга ўсиб бораётган эҳтиёжларини янада қондириш учун кредит ташкилотларининг салоҳиятини оширишга қаратилган қонун лойиҳаси келиб тушди.\nСайлов — ҳақиқий синов, вакиллик демократияси кўзгуси бўлди\n— Бу галги сайлов сиёсий партиялар учун ҳам, сайловчилар учун ҳам ўзига хос демократия мактаби бўлди, десак муболаға эмас. Чунки, ҳар бир партия айнан сайлов орқали ўз тарафдорларини аниқ билиб олди.\nДепутатлар ўз сайловчиларига мурожаат билан чиқди\nИнсоният тараққиётнинг ҳозирги кунига қадар жаҳоншумул ютуқларга эришди. Уларни бирма-бир санаш муш...


Микразим / Фактлар\nҲақиқатми ёки уйдирма?\nҚуйида инсон ҳазм қилиш тизими ва ферментлар тўғрисида 12 та ажойиб фактни тақдим қиламиз. Уларнинг ҳақиқат ёки уйдирма эканини ажратишга ҳаракат қилинг.\nHa, bu haqiqat\nTo‘g‘ri, bu uydirma\nYo‘q, bu haqiqat\nЕвропада ферментлар таблетка кўринишида ишлаб чиқарилмайди.\nТаблеткалар ошқозонда секинроқ парчаланади ва ферментларнинг бир қисми мазкур ҳолатда фаоллашишга улгурмай қолади. Шунинг учун ҳам Микразим учун гранулалар шакли танланган ва улар капсула қобиғи билан ўралган. Капсула ошқозонда тезда эрийди ва микрогранулалар жуда кичик бўлгани сабабли, ингичка ичакка ўша заҳоти тушади ва панкреатин ажрата бошлайди.\nАсосий ҳазм қилиш жараёни ошқозонда рўй беради.\nОшқозон егуликни майдалаб беради, овқат ингичка ичакда ҳазм бўлади. Бўтқа ҳолидаги овқат ошқозонда ёғлар, оқсиллар ва углеводларни кейинги жараёнда ҳазм қилиш учун парчаловчи ферментлар билан аралаштиради. Шунинг учун ҳам зарур миқдорда ферментларнинг ошқозонда бўлиши муҳим аҳамиятга эга.\nАсосий ҳазм қилиш жараёнида ингичка ичакда содир бўлади. Ошқозон истеъмол қилинган егуликни кичик миқдорда ҳазм қилади ва улар кейинги жараёнга йўналтирилади. Овқат ингичка ичакка ўтганидан кейингина ферментлар таъсирига тушади. Ферментлар ҳазм жараёнининг асосий қисми бўлган оқсиллар, ёғлар ва углеводларни парчалайди. Енгил ва тез ҳазм жараёни содир бўлиши учун ферментларнинг зарур даражасини сақлаш муҳим аҳамиятга эга.\nИнсон овқат ҳазм қилиш тизимининг узунлиги киши бўйидан ошмайди.\nЙўқ, бундай эмас. инсон овқат ҳазм қилиш тизими киши бўйидан бир неча бараварга узун бўлиб, 8-10 метрни ташкил қилади. Инсон овқат ҳазм қилиш тизими этхўр ҳайвонларникидан узунроқ, аммо ўтхўр жониворларникидан калтароқ. Шу боис, оқсил ва ёғлар узоқроқ ҳазм бўлади. Айнан шу сабабли ички “тоннел”нинг барча қисмларида мунтазам овқат ҳазм қилиш жараёнини таъминлаш муҳим аҳамиятга эга.\nТўғри, овқат ҳазм қилиш тизимимиз айтилганидан анча узун ва 8-10 метрни ташкил қилади. Этхўр ҳайвонларникидан узун, аммо ўтхўр жониворларникидан калта. Шу боис, оқсил ва ёғлар узоқроқ ҳазм бўлади. Айнан шу сабабли ички “тоннел”нинг барча қисмларида мунтазам овқат ҳазм қилиш жараёнини таъминлаш муҳим аҳамиятга эга.\nТанаввул қилинган 300 ккал сариёғли бутерброд, 300 ккал нон егандан кўра кишини узоқроқ вақт тўқ тутади.\nЁғлар углеводларга қараганда узоқ муддат ҳазм бўлгани сабабли, инсондаги тўқлик ҳисси узоқроқ вақт давом этади. Аввалига углеводла, кейин оқсиллар, охирида эса – ёғлар ҳазм бўлади. Шунинг учун Микразим уч асосий фермент – амилаза углеводлар, протеаза оқсилларни ва ёғларни парчалаш учун липаза сақлайди.\nҚанча миқдорда килокаллория қабул қилаётганимиз эмас, нималар орқали уларни олаётганимиз муҳим. Ёғлар углеводларга қараганда секинроқ ҳазм бўлади ва шу боис инсонда тўқлик ҳисси узоқроқ давом этади. Аввалига углеводла, кейин оқсиллар, охирида эса – ёғлар ҳазм бўлади. Шунинг учун Микразим уч асосий фермент – амилаза углеводлар, протеаза оқсилларни ва ёғларни парчалаш учун липаза сақлайди.\nФерментлар – ҳар қандай шароитда таъсир кўрсатадиган бирикмалар.\nФерментлар – инжиқ моддалар: 37-38 даражада фаоллашади. Қуёш нури ва кислородли шароитда тезда нобуд бўлади. Организмимиздаги фермент фақат ўникки бармоқли ичакдагина таъсир кўрсата бошлайди. Айнан шунинг учун ҳам Микразим икки қобиқли тизимга эга. Капсула қобиғи ошқозонда эрийди, микрогранулалар эса ўша заҳоти ўникки бармоқли ичакка тушиб, бу ердагина керакли ферментлар сақловчи панкреатинни ажратиб чиқаради.\nТўппа-тўғри! Ферментлар – инжиқ моддалар: 37-38 даражада фаоллашади. Қуёш нури ва кислородли шароитда тезда нобуд бўлади. Организмимиздаги ферментлар фақат ўникки бармоқли ичакдагина таъсир кўрсата бошлайди. Айнан шунинг учун ҳам Микразим икки қобиқли тизимга эга. Капсула қобиғи ошқозонда эрийди, микрогранулалар эса ўша заҳоти ўникки бармоқли ичакка тушиб, бу ердагина керакли ферментлар сақловчи панкреатинни ажратиб чиқаради.\nЗарур бўлганда, Микразимдан мусулмонлар ҳам фойдаланиши мумкин\nЎрнига ўрин топилмаса, нажас таркибли дорилар билан даволаниш мумкин. Табиий ферментлар мавжуд, аммо уларнинг ферментатив фаоллиги шу қадар пастки (баъзи маълумотларга кўра ҳайвонлардан олинганига қараганда 75 маротаба паст), улар амалиётда кенг қўлланилмайди.\nЙўқ, аслида бундай эмас. микразим таркиибга кирувчи панкреатин ҳақиқатан чўчқа ошқозоности безидан олинган шира сақлайди. Бироқ бундай дориларни қабул қилишни Имом Нававий шундай изоҳлайди: «Спирт сақламайдиган дорилардан бошқа, нажасли малҳамлар даволаниш учун тақиқланмаган...» Яъни, ўрнига ўрин, тоза дори воситаси топилмаса, улардан фойдаланиш мумкин.\nМикразимни қабул курси баробарида, бир марталик қабул қилиш ҳам мумкин\nҲаммамиз вақти-вақти билан кўпроқ егулик танаввул қилиб қўямиз. Айниқса, бу ҳол кўпроқ байрамларда тез-тез содир бўлади.тасаввру қилинг-а: байрамона дастурхондан танаввул қилинган таомларни тўлиқ ҳазм қилиши учун организмимизга 72 соат вақт керак бўлар экан! Мазкур жараённи тезлатиш, ошқозондаги оғирлик ва нохушликка барҳам бериш учун овқатланиш маҳали ёки овқатлангандан кейин қабул қилинган биргина капсула Микразим кўмаклашади. Препаратни курс бўйича қабул қилиш одатда, овқат ҳазм қилиш органларидаги муаммолар чоғида тавсия қилинади ва қабул қилиш миқдори хасталикнинг оғир-енгиллигига боғлиқ.\nЙўқ, Микразимдан даволаш курси ёки бир марталик қабул сифатида ҳам фойдаланиш мумкин. Ҳаммамиз вақти вақти билан кўпроқ егулик танаввул қилиб қўямиз. Айниқса, бу ҳол кўпроқ байрамларда тез-тез содир бўлади.тасаввру қилинг-а: байрамона дастурхондан танаввул қилинган таомларни тўлиқ ҳазм қилиши учун организмимизга 72 соат вақт керак бўлар экан! Мазкур жараённи тезлатиш, ошқозондаги оғирлик ва нохушликка барҳам бериш учун овқатланиш маҳали ёки овқатлангандан кейин қабул қилинган биргина Микразим капсуласи бунга кўмаклашади. Препаратни курс бўйича қабул қилиш одатда, овқат ҳазм қилиш органларидаги муаммолар чоғида тавсия қилинади ва қабул қилиш миқдори хасталикнинг оғир-енгиллигига боғлиқ.\nОшқозоности бези овқат ҳазм қилиш жараёнида қарийб иштирок этмайди\nЙўқ, бундай эмас. Ошқозоности бези организмда овқат ҳазм қилиш ва модда алмашинув жараёнларида асосий орган ҳисобланади. Ошқозоности бези шираси егуликни организм ўзлаштириш даражасида парчалайдиган ферментлар сақлайди. Шунинг учун ҳам, ошқозоности бези етишмовчилигида зарарланган орган фаолиятини енгиллаштириш ва ферментлар етишмовчилигини тўлдириш учун фермент курси тавсия этилади. Унингсиз нормал овқат ҳазм қилиш мумкин эмас.\nТўғри, ошқозоности безисиз нормал овқат ҳазм қилиш мумкин бўлмасди. Ошқозоности бези шираси егуликни организм ўзлаштириш даражасида парчалайдиган ферментлар сақлайди. Шунинг учун ҳам, ошқозоности бези етишмовчилигида зарарланган орган фаолиятини енгиллаштириш ва ферментлар етишмовчилигини тўлдириш учун фермент курси тавсия этилади.\nФерментли препаратларга ўрганиб қолиш ва организм шахсий ферментлар ишлаб чиқармай қўйиши мумкин\nШундай тадқиқот ўтказилган*: бир гуруҳ кўнгиллилар 4 ҳафта давомида турли касалликларда тавсия этиладиган панкреатинни тавсия қилинганидан дан 6-12 баравар кўп миқдорда қабул қилади. Бироқ ҳеч қандай ножўя таъсир кузатилмайди ва курс бекор қилинганидан кейин организм қабул курси тайинлангунига қадар ишлаб чиқарган фермент миқдорини яна ўзи ишлаб чиқар бошлайди. Препаратга ўрганиб қолиш ҳеч кимда кузатилмади (*H.Friess ва ҳаммуаллифларнинг тадқиқотлари)\nҲақиқатан, бу уйдирма. Панкреатин асосли полифермент препаратлар ҳатто тавсия этилган қабул дозаси ошиб кетган тақдирда ҳам, ўрганиб қолишни келтириб чиқармайди.\nМикразим капсуласини очиш мумкин эмас\nБаъзи кексалар ва болалар капсулаларни юта олмаслиги сбабали, капсула қобиғини очиб, микрогранулаларни кўп миқдордаги сув билан ичиш мумкин. Шунингдек, капсула ичидаги микрогранулаларни суюқ овқатга (овқат ўша заҳоти ейиладиган бўлса) аралаштириб бериш мумкин.\nЕгулик гравитация қонунларига асосан ошқозонга тушади\nОвқатни ютган пайтимизда, қизилўнгачда тўлқинсимон сиқилиш рўй беради ва пайлар кучи билан овқатни ичкарига суради. Ана шу сиқилиш ҳисобига ҳатто оёқни осмондан қилиб ёки вазнсизлик ҳолатида ҳам таом ейиш мумкин.\nИнсон йилига ўртача 500 кг егулик истеъмол қилади\nТўғри, сувни ҳисобга олмаганда инсон бир йилда қарийб ярим тонна егулик истеъмол қилади.\nСувни ҳисобга олмаганда, инсон бир йилда қарийб ярим тонна егулик истеъмол қилади.


СМТИ эксперти: мавжуд муаммони ҳал қилишга қаратилган институционал ва тизимли ёндашув — Review.uz\nЎзбекистон Президенти Шавкат Мирзиёевнинг Олий Мажлисга навбатдаги Мурожаатномасида камбағалликни қисқартириш масаласи кун тартибидаги устувор вазифалардан бири эканлигига яна бир бор урғу берилди.\nШавкат Мирзиёев янги йилда иқтисодий ислоҳотларнинг пировард мақсади камбағалликни қисқартириш ва аҳоли фаровонлигини оширишдан иборат бўлади, дея таъкидлади. Ушбу стратегик мақсадларга эса ҳамма учун тенг имконият яратадиган юқори иқтисодий ўсиш ҳисобига эришилади.\nДавлатимиз Раҳбари томонидан бу борадаги устувор вазифалар белгилаб берилди. Жумладан: маҳаллаларда аҳолини касб-ҳунарга ўқитадиган 1 мингдан зиёд марказлар ташкил этилиб, уларда ўқиган ҳар бир шахс учун 1 миллион сўмгача субсидия берилади; туманларнинг ихтисослашуви асосида деҳқончилик билан шуғулланадиган оилаларга 10 сотихдан 1 гектаргача ер майдонлари ажратилади; эҳтиёжманд аҳоли бандлигини таъминлашга Бандликка кўмаклашиш ва Жамоат ишлари жамғармаларидан 500 миллиард сўм йўналтирилади; вақтинчалик ишсизлик нафақаси оширилади; ҳар бир вилоятда камбағалликка қарши курашга қаратилган манзилли дастурлар ишлаб чиқилади; оилавий тадбиркорлик дастурлари доирасида келгуси йилда 6 триллион сўм имтиёзли кредитлар ажратилади.\nФуқароларни камбағалликдан чиқариш жараёнига татбиқ қилинадиган яна бир муҳим жиҳат – бу “мотивация, кўникма ва молиявий кўмак” тамойилининг жорий этилишидир.\nТаъкидлаш керакки, ушбу вазифалар замирида нафақат муайян аҳоли қатламини камбағалликдан олиб чиқиш, балки бу орқали жойларда тадбиркорлик ва ишбилармонлик муҳитини ҳамда одамларга ўз ҳаётини яхшилаши учун қулай шарт-шароит ва имкониятлар яратиш масалалари мавжуд.\nМурожаатномада камбағалликни қисқартириш бўйича 2021 йил учун белгиланган устувор вазифалар, шубҳасиз 2020 йилда амалга оширилган ишларнинг мантиқий давомидир. Шу нуқтаи назардан, ўтаётган йилда бу борада амалга оширилган ишлар сарҳисобини яна бир бор кўриб чиқиш мақсадга мувофиқ.\nАввало, шуни таъкидлаш жоизки, Ўзбекистон Президенти Шавкат Мирзиёевнинг Олий Мажлисга шу йилнинг январь ойида қилган Мурожаатномасида биринчи марта мамлакатда ушбу муаммо мавжуд эканлиги тан олинди.\nШунингдек, Ўзбекистон Республикаси Президенти Шавкат Мирзиёев БМТ Бош Ассамблеясининг 75-юбилей сессиясида сўзлаган нутқида камбағалликни қисқартириш ва унга қарши курашиш масаласини БМТнинг навбатдаги сессияси асосий мавзуларидан бири сифатида белгилаш, шунингдек, ушбу мавзуда Глобал саммитни ўтказиш тўғрисида ташаббусни илгари сурди. Шу нуқтаи назардан айтиш лозимки, камбағалликка қарши кураш глобал миқёсдаги вазифа ҳисобланади.\nЎтган қисқа вақт мобайнида мазкур муаммони аниқ ва тизимли ҳал қилиш мақсадида мамлакат ҳукумати таркибида Бош вазирининг молия-иқтисодиёт ва камбағалликни қисқартириш масалалари бўйича ўринбосари лавозими жорий этилди. Шунингдек, жойларда вертикал тарзда тадбиркорлик муҳитини яратиш ва ривожлантириш орқали камбағалликни қисқартириш бўйича масъул лавозимлар жорий этилди.\nЖаҳонда камбағалликка қарши курашда муваффақиятга эришган хорижий давлатлар тажрибаси ва йирик мутахассисларнинг тадқиқотлари натижалари мунтазам равишда ўрганилди. Бунинг асосида тегишли концептуал ҳужжатлар ишлаб чиқилди. Жумладан, камбағалликни қисқартириш бўйича концепция лойиҳасии ишлаб чиқилди. Шунингдек, Ўзбекистонда 2030 йилгача камбағалликни қисқартириш бўйича Стратегияси ишлаб чиқилмоқда.\nМамлакатда камбағалликка қарши кураш бўйича мутлақо янги тизим жорий қилинди. Жумладан, бу борада аниқ ва манзилли ишлаш мақсадида ҳар бир маҳаллада “темир дафтар”лар юритиш амалиёти татбиқ қилинди. Бунда камбағаллик домига тушиб қолган оилалар, уларнинг аъзолари алоҳида рўйхатга олинади ва улар билан доимий равишда тегишли ишлар олиб борилади. Айтиш лозимки, мазкур дафтарлар амалда ҳар бир оилани камбағалликдан қутқаришга қаратилган ўзига хос “Йўл харитаси”дир.\nМурожаатномада бу йўналишдаги ишларга тизимли ёндашган ҳолда 2021 йилдан бошлаб “Ижтимоий реестр” ишга туширилиши, эҳтиёжманд оилаларга 30 дан зиёд ижтимоий хизматларни электрон кўрсатиш имкони яратилиши ва бу “темир дафтар”лар билан ўзаро интеграция қилиниши кўрсатиб ўтилди.\nТаъкидлаш керакки, ҳозирда мамлакатимизда камбағалликни қисқартириш соҳасида амалга оширилаётган ишлар бу борадаги дастлабки, айни вақтда муҳим стратегик қадамлар ҳисобланади.\nШу ўринда камбағалликка қарши кураш камбағаллик домига тушиб қолган ҳар бир фуқародан дадиллик ва қатъиятни жумладан, ўз ҳаётини ўзгартиришга бўлган кучли хоҳиш, янгиланишлардан қўрқмаслик ва доимо олдинга интилишни талаб этишини таъкидлаш лозим. Зеро, “муаммони имкониятга айлантириш” ҳар бир инсоннинг ўз қўлида.\nИшонч билан айтиш мумкинки, Ўзбекистон Президенти Шавкат Мирзиёевнинг Олий Мажлисга навбатдаги Мурожаатномасидаги устувор вазифалар асосини мамлакат фуқароларини ҳар томонлама қўллаб-қувватлаш, уларга ўз ҳаётини яхшилаш учун қулай шарт-шароит ва имкониятларни яратиш масаласи ташкил қилади.\nМухтасар айтганда, Мурожаатномада камбағалликни қисқартириш жамият ва давлат тараққиётининг белгиловчи энг муҳим йўналишлардан бири экани ва бу борадаги ишлар 2021 йилда ҳам давом эттирилиши алоҳида таъкидланди. Бундай ёндашув эса, шубҳасиз яқин истиқболда ўзининг ижобий натижасини беради.\nЎзбекистон Республикаси Президенти ҳузуридаги стратегик ва минтақалараро тадқиқотлар институти эксперти\nЯнги экспорт бозорларига чиқиш ҳукуматнинг устувор йўналишларидан бири бўлиб қолади – Шавкат Мирзиёев\nМурожаатномада бозорларни монополиядан чиқариш муҳимлиги таъкидланди


Samsung инқилобий смартфонини билакка тақиладиган қилмоқчи - Terabayt.Uz\nSamsung инқилобий смартфонини билакка тақиладиган қилмоқчи\nSamsung Electronics қўлга тақиладиган мобил гаджет устида иш олиб бормоқда. Унинг дисплейи букиладиган бўлишига қараганда, сирли Galaxy X айни шу қурилма бўлиши мумкин, деб ёзади SamMobile нашри.\nМазкур қурилмага оид патент ҳужжатларини SamMobile журналистлари АҚШ патентлар ва савдо белгилари бюросининг маълумотлар базасида учратиб қолишган.\nГарчи форм-фактори фитнес-браслет ёки нари борса «ақлли» соатга ўхшаб кетса-ла, янги девайснинг тавсифи унинг анчагина кўп функцияли эканини кўрсатади. Қурилманинг янгича дастурий имкониятлари унга Android’нинг тўлақонли талқини ўрнатилган бўлиши мумкинлигига ишора қилади.\nБундан ташқари, чизмаларни ўрганиш давомида аниқланишича, тақилувчи гаджетнинг дисплейи нафақат қийшайиши, балки буралиши ҳам мумкин! Буларнинг барчаси Samsung ўзининг инқилобий смартфонини билакка тақишга мослаштираётганидан дарак беради.\nҲужжатнинг тавсифий қисмидан англашилишича, Samsung мазкур патентни рўйхатдан ўтказиш учун ҳали 2015 йилнинг август ойидаёқ ариза берган экан. Афтидан, кореялик гигант ўшандаёқ Galaxy X прототипи устида ишлашга киришган экан. Унинг тақдимоти эса 2018 йилнинг сентябрида бўлиб ўтиши кутилаётир.\nХабарингиз бор, бошқа смартфонсозлар ҳам букланувчи қурилма тайёрлаш устида иш олиб боришмоқда, аммо хитойлик ZTE улардан ўзиб кетди ва ўзгача форм-фактордаги Axon M – горизонтал тарзда букланувчи, иккита дисплейли илк смартфонни тақдим этди. Samsung’нинг буклама смартфони ҳақидаги хабарлар шу йилнинг март ойида тарқала бошлаган. Сентябрда эса компания букилувчан смартфонни сертификатлаш бўйича Корея радиотадқиқотлар агентлигига патент аризасини топширган. Galaxy X деб аталаётган ушбу модел, нархи баландлиги боис, iPhone X’дан ҳам ноёб смартфон бўлади. Apple ҳам «раскладушка» iPhone чиқармоқчи, аммо Samsung’дан чўчигани учун бу борада LG Display компанияси билан ҳамкорликда иш бошлаган.\n#Samsung Galaxy X #андроид смартфон #хабарлар #янги технологиялар


Дербида Нефтчини галабаси - 23 Августа 2009 - ФК "Навбахор" фан клуби сайти\nГлавная » 2009 » Август » 23 » Дербида Нефтчини галабаси\nУчрашув тафсилотларига тўхталишдан олдин "Навбаҳор" жамоаси хусусида икки оғиз фикр билдиришни лозим топдик. Зеро мазкур ўйин арафасида наманганликлар таркибида ўзгаришлар рўй берганди. Барчага маълумки мавсум арафасида таркибга туркманистонлик футболчилар жалб этилишганди. Биринчи давра якунига етгач, уйларига кетган легионерлар ўз вақтида Наманганга етиб кела олишмади. Натижада жамоа мавсумнинг иккинчи қисмига уларсиз ҳозирлик кўрди. "Хоразм" билан бўладиган ўйин арафасида эса Дийдор Хожиев ва Гуванчмуҳаммад Овековлар сафга қўшилишди. Дарвозабон Байрамниёз Бердиев эса 17 турга бир кун қолганидагина, таркибга қўшилганди. Машғулотларда иштирокэтмасликэса футболчиларнинг кўрсатган ўйинларида ҳам ўз аксини топди. Гарчи Гуванмуҳаммад Овеков "Хоразм" билан ўтган учрашувнинг "иккинчи бўлимида майдонга тушиб, кўпчиликда яхши таассурот қолдирган бўлсада "Бунёдкор" билан ўтган баҳсда унинг ҳаттиҳаракатлари мухлисларнинг эътирозига сабаб бўлди. Хожиев ва Бердиевлар ҳақида ҳам шу каби фикрларни билдириш мумкин. Хуллас узоқ вақт жамоада бўлмаган ўйинчилар гарчи таркибдаги футболчилар бегона бўлмасада муҳитга кўникишлари учун вақт кераклиги амалда ўз исботини топди.\nЖамоа аъзолари "Нефтчи" билан бўладиган ўйинга ҳозирлик кўраётган бир паллада юқорида номлари тилга олинган футболчилар "Навбаҳор"ни тарк этганликлари маълум бўлди. Дастлаб дарвозабон Байрамниёз Бердиев, кейинчалик эса Овеков билан Хожиевлар ҳам наманганликлар билан хайрлашдилар. Бунга сабаб тариқасида бир қатор мисолларни келтириш мумкин. Биринчиси ҳақида юқорида қисман бўлсада айтиб ўтдик. Иккинчи сабаб футболчиларни ўз ишларига профессионал даражада ёндошмаганликлари билан боғлиқ. Бундан ташқари легионерларни жамоанинг айни пайтдаги иқтисодий ҳолати ҳам қониқтирмаган бўлса керак. Бу каби гапсўзларни эшитиб ҳайрон бўлиб қоласан. Ўша легионерлар олдин ўйинни қойиллатиб қўйишлари керак эмасми? Ана ўшандан кейин пул талаб қилишса мақсадга мувофиқ бўлармиди? Бир сўз билан айтганда мавсум бошида катта маблағларни сарфлаб таркибга легионерларни жалб этгандан кўра маҳаллий ёш футболчиларга имкон берилганида, улар бу^ гунги кунда ўзлари учун тажрибани тўплашга улгурган бўлардилар. Ёшлар "Бунёдкор"га қарши учрашувнинг биринчи бўлимида ўзларини нималарга қодир эканликларини кўрсатиб, эътибор берилса келгусида уялтириб қўймасликларини кўрсатишди.\nХудди "Навбаҳор"даги каби фарғоналиклар сафида ҳам йўқотишлар мавжуд эди. Етакчи футболчилар Акмал Ҳолиқов, Иқбол Акрамов, Ислом Тўхтахўжаев каби футболчилар навбатдаги турда "Нефтчи"га ёрдам бера олмасликлари олдиндан маълум бўлиб улгурганди. Бу жиҳат учрашувдан кутилган жозибадорликни пасайишига сабаб бўладигандек туюлганди. Аммо, майдонга тушган футболчилар амалда бундай бўлмаслигини исботлашди. Бу ҳол кўпроқ ўйиннинг биринчи бўлимида кўзга ташланди. Ҳар икки жамоа ўйинчилари дебютдаёқ ўз мухлисларини хурсанд этиш ниятида эканликларини исботлашга ҳаракат қилишди. Бу эса кескинликни юқори нуқтада бўлишига замин яратди. Марказни назоратга олиш орқали устунликни қўлга олишга интилган жамоалар танаффусгача бўлган вақт оралиғида бирбирларига имкон бермаслик пайида бўлдилар. Айнан шу сабабли ҳам дарвозалар олдида юзага келтирилган хавфли вазиятлар сони у қадар кўп бўлмади. Томонлар ҳужум қилишган бўлсада, ҳимоядаги футбол' шарчи t то тўп суриши голга имкон бермади.\nЎйиндаги дастлабки хавфли вазиятни наманганликлар юзага келтиришди. Мухтор Фозилов қанотдан олдинга интилиб, Абдула1 зиз Султоновни қулай вазиятга чиқарди. Рақиб посбони билан деярли ёлғиз қолган Султоновнинг тепган тўпини Юрий Цой қийинчилик билан майдон ташқарисига чиқариб юборди. Ора1дан бироз вақт ўтиб ҳисобни очиш имкони энди "Нефтчи"да юзага келди. Мезронларнинг навбатдаги бурчак тўпидан кейин Владимир Радкевич дарвоза томон зарба берганди. Тўрга кириб кетаётган тўпни ҳимоячилардан бири қайтариб қолгач, Санжар Асқаралиев такрорий зарба билан тўпни тўрга туширишга уруниб кўрди. Бироқ, Искандар Нарзуллаев тўп йўлига тўғаноқ бўлди. Худди шу лаҳзада Асқаралиев ҳимоячи тўпни қўли билан ўйнади дея ҳакамга жаҳл қилганлиги боис сариқ карточка ишлаб олди. Айнан шундан кейин уюштирилган ҳужумлар маълум вақт давомида хавфли мақомига эга бўлмади. Бўлим охирларида эса томонлар яна бир мартадан ҳисобни очиш учун қулай имкониятларга эга бўлишди. Дастлаб Алишер Ҳолиқовнинг зарбаси йўлида яна Искандар Нарзуллаев пайдо бўлди. Кейинчалик эса Тимур Султоновнинг олисдан амалга оширган жарима зарбасидан кейин Цой тўпни қийинчилик билан майдон ташқарисига чиқариб юборди.\nИккинчи бўлим кутилганидек мезбонларнинг ҳужумлари билан бошланди. Уз майдонида очко йўқотишни истамаган "Нефтчи" футболчилари катта куч билан олдинга ташланишди. Ана шундай ҳужумларнинг бирида Санжар Асқаралиев зафар қучиши мумкин эди. Бироқ, ярим ҳимоячи томонидан тепилган тўпни Ботир Носиров қайтаришга эришди. 60дақиқага келиб Илья Коваленко ракиб жарима майдончаси ичида Тимур Султонов билан тўп учун курашда йиқилиб тушди. Нажафалиев эса нуқтани кўрсатди. Меҳмонлар ҳакамнинг қарорини ўзгартиришга ҳарчанд уринмасинлар буни уддасидан чиқа олишмади. Шерзод Ҳакимовнинг жаримадан йўллаган тўпини эса Ботир Носиров маҳорат кўрсатган ҳолда қайтариб қолишга эришди. Шундан сўнг фарғоналиклар ҳужум босимини яна кучайтиришди. Наманганликларэса асосан ҳимояланишгани боис ўйин якунида ўз дарвозаларидан икки тўп олиб чиқишга мажбур бўлишди. 80дақиқада "Навбаҳор" ҳужум ташкил этгач, бурчактўпи тепиш имконига эга бўлиши керак эди. Аммо, қанотҳаками негадир байроқчасини кўтариб, Нажафалиевга ишора қилмади. Тўпни,ўйинга киритган "Нефтчи" футболчилари эса чап қанотдан ҳужум ташкил этиб мақсадга эришдилар. Рақиб жарима майдончаси ичида ҳимоячилар таъқибидан қочишга улгурган Сардор Мирзаев яқин масофадан Ботир Носиров қўриқлаётган дарвозани нишонra олди. Орадан ҳеч қанча вақт ўтмай мезбонлар яна бир бор муваффақият қозонишди. Асқаралиевнинг олисдан тепган тўпини Носиров қайтарган бўлсада, ҳимоячилар ўз вақтида дарвозабонларига ёрдам бера олишмагач, Алишер Ҳолиқов мўлжални аниқ олди 2:0.\nМеҳмонлар учрашувнинг қолган вақти давомида ҳеч бўлмаса бир тўп киритишга интилмасинлар бунинг уддасидан чиқа олишмади. Эътиборли.жиҳати "Навбаҳор" футболчилари бу сафарги ўйиннинг биринчи бўлимида ҳам ишончли тўп суришди. Бироқ, танаффусдан кейин уларнинг ҳаракатида сусайиш кузатилди. Бу эса навбатдаги мағлубиятни таъминлади. Бир сўз билан айтганда Фарғонада ҳам '.'Навбаҳор"га иккинчи бўлим панд берди. Шу ўринда ҳакамларни баҳс давомида айрим хатоликларга йўл қўйганликларини ҳам эътироф этиш ўринли.\nНЕФТЧИ" - НАВБАҲОР 2:0 (0:0). Фарғона.\n"Фарғона" ўйингоҳи. 18368 томошабин.\nҲакамлар: Я.Нажафалиев 7,3; Ж.Саидов 7,1;\n"НЕФТЧИ": Ю.Цой, М.Усмоиов, М.Саидов, А.Бердиев (И.Коваленко, 53), А.Апижонов, Ғ.Жумаев, В.Радкевич, Ш.Ҳакимов (С.Мирзаев, 62), С.Асқаралиев, А.Муҳиддинов, Ал.Ҳолиқов (Н.Шоимов, 88).\n"НАВБАҲОР": Б.Носиров, Ю.Шеленков, А.Исаев, О.Пирматов, Д.Жабборов (Ғ.Жўраев, 85), М.Фозилов (И.Бойдадаев, 67), Т.Султанов, Э.Низомбоев, И.Нарзуллаев, А.СуЛтонов (Ҳ.Пирназаров, 81), А.Маҳмудов.\nГоллар: С.Мирзаев (80), А.Ҳолиқов (84).\nАмалга оширилмаган пенальти: Ш.Ҳакимов (60).\nОгоҳлантиришлар: С.Асқаралиев (17) О.Пирматов (18)\nА.Султонов (45), А.Маҳмудов (50), И.Низомбоев (68),\nКатегория: Навбахор хакида | Просмотров: 624 | Добавил: jamcoolboy | Рейтинг: 0.0/0\n3 Mir (24.08.2009 16:24) [Материал]\nYaxshiyam bormaganim o'yinga(o'zi kamdan kam boramanku), bo'lmasa kayfiyat "a'lo" bo'p qaytarkan!!\n2 yuve (24.08.2009 09:50) [Материал]\nmaladsi yashavoringla qoyil\n1 Oqiljon (23.08.2009 22:53) [Материал]\nХа афсуски яна маглубият.\nМен хар йили уйинни Фаргонага кургани борардим. Афсус бу йил Рамазон муносабати билан бора олмадим, кейин илгариги холтга караганда уйинни маглубият билан якунланиши хам аникрог эди. Нима хам дердик. Кейинги уйинларда омад тилаймиз.